Каратэ бўйича Тошкентда ўтаётган мусобақада оммавий...\n17.10.2019 19:00 0 18387\nКаратэ бўйича Тошкентда ўтаётган Ўзбекистон кубоги мусобақасида оммавий муштлашув кузатилди. Ихтиёримиздаги видеолавҳада наинки спортчилар, ҳатто ҳакамлар ва мураббийлар ўртасидаги даҳанаки жанглар «қўл жанги»га айланиб кетганини кўриш мумкин.\nҲолатга изоҳ сўраб, Ўзбекистон Каратэ миллий федерацияси вакили Ҳ.Маҳбубов билан боғландик.\nВакил муштлашув бўлганини инкор этмади, шу баробарида ҳолат бўрттирилгани, «пашшадан фил ясамаслик»ни таъкидлаб, бир қанча шахсларга нисбатан хизмат суриштируви бошлангани, бу борада қўшимча маълумот берилажагини айтди.\nБироқ лавҳаларни такрор-такрор кўргач, вазиятни бўрттиришга ҳожат йўқлиги, Ўзбекистон кубогидек нуфузли мусобақада бундай шармандали ҳолатлар рўй берганини ҳеч нима билан оқлаб бўлмайди, деган хаёлга борасан, киши.\nЎзи шундоғам Ўзбекистонда спортнинг каратэ тури жар ёқасига келиб қолган дейиш мумкин. Буни қўйидаги рақамлардан илғаш қийин эмас.\nЎтган бир йил давомида Токио олимпиадасига йўлланма берувчи ўн тўртта халқаро мусобақа ўтказилди, уларда иштирок этган вакилларимизнинг натижасидан фақат уялиш мумкин. Яъники, юртимиз спортчилари ўтган ўн тўртта халқаро мусобақанинг иккитаси умуман иштирок этмаган, ўн биттасида (!) эса бирорта ўрин насиб этмади. Фақат ўтган йили Японияда бўлиб ўтган (Premier League Токио-2018) мусобақада битта спортчимиз учинчи ўринни эгаллаган бўлса, ўзимиз мезбон (!) бўлган Осиё чемпионатида (Тошкент-2019) учта биринчи, битта иккинчи ва учта учинчи ўринлар «забт этилган».\nҲолбуки, яқин-яқингача ўзбек каратэчилари халқаро миқёсда ўз ўрнига эди. Таассуф...\nкаратэ оммавий муштлашув\nХориж 21/09, 15:14\nҲодиса 04/11, 12:25


Яккаю ягона нажотимиз илмдир – Мирзиёев Андижонда ўқувчилар билан суҳбатлашди | Qalampir.uz\nЯккаю ягона нажотимиз илмдир – Мирзиёев Андижонда ўқувчилар билан суҳбатлашди\nЖамият\t29 Сентябрь 21:09 2359\nБугун, 29 сентябрь куни Президент Шавкат Мирзиёев Андижон шаҳридаги “Янги авлод” хусусий мактаби фаолияти билан танишди.\nМинг ўринли мазкур умумтаълим мактаби бу йил илк ўқувчиларини қабул қилди. Уч қаватли иккита ўқув биносида 55 та синфхона, 3 та лаборатория, фан кабинетлари бор. Улар замонавий ўқув жиҳозлари ва ускуналар билан таъминланган.\nМактаб чет тилларига ихтисослаштирилган бўлиб, инглиз, хитой, араб тиллари чуқурлаштирилган тарзда ўқитилади.\nШунингдек, аниқ фанларни инглиз тилида интерфаол тарзда ўқитиш, ментал арифметика, ахборот технологиялари, робототехника тўгараклари ташкил этилган. Ошхона, очиқ ва ёпиқ спорт майдонлари, гимнастика ва хореография хоналарида зарур шароитлар яратилган.\nПрезидент мактаб ўқувчилари билан суҳбатда уларнинг интилишларини қўллаб-қувватлади.\n“Сизлар энг тўғри йўлни – билим йўлини танлагансизлар. Ҳеч қачон ўқишдан, изланишдан тўхтаманглар. Вақт тез ўтади, эртага ҳаётда муносиб ўрин топишингиз, замонга мос мутахассислар бўлиб етишишингиз учун бугун ўқишингиз керак. Мен ишонаман, сизлар мутлақо янги авлод ёшлари бўлиб улғаясизлар, ота-онангиз, эл-юртингиз орзусини рўёбга чиқарасизлар. Чунки сизларда билим бўлади. Билим эса, кўп бор айтганимдек, ўтда ёнмайди, сувда чўкмайди. Яккаю ягона нажотимиз – илм”, дейди Шавкат Мирзиёев.\nШу ерда мактабгача таълим муассасаси ва университет барпо этиш лойиҳаси тақдимот қилинди. Унга кўра, мактаб ёнида 150 ўринли боғча, 500 ўринли ахборот технологиялари университети қурилиши режалаштирилган. Шу тариқа боғча, мактаб ва университет таълим кластерига айланади. Уларда болалар боғча ёшидан чуқурлаштирилган билим олиб, ахборот технологиялари бўйича етук мутахассислар бўлиб етишади.\nПрезидент Шавкат Мирзиёев Андижон вилоятига ташрифини якунлаб, Тошкентга жўнаб кетди.\n06 Декабрь 13:01 80435\n06 Декабрь 19:56 54738\n06 Декабрь 09:20 31524


“Капиталбанк” пул жўнатмаларига солинган тўловдан воз кечди\n11 июлдан бошлаб “Капиталбанк” хориждан келган пул жўнатмаларидан хизмат ҳақи олмайди. Бу ҳақда банкнинг расмий сайтида хабар қилинди. Ўтган ой банк хориждан юборилаётган пул жўнатмаларидан хизмат ҳақи олишни бошлаган ва бу меҳнат муҳожирларининг норозилигига сабаб бўлган эди.\n“Капиталбанк” очиқ ҳиссадорлик-тижорат банки хориждан юборилган пул жўнатмаларидан хизмат ҳақи олиш хусусидаги бир ой аввал жорий қилган тартибини бекор қилди.\n“Капиталбанк”нинг ўзини таништирмаган мулозими Озодлик билан суҳбатда, энди хориждаги меҳнат муҳожирлари қўрқмасдан пул жўнатаверсин, деб айтди:\n- Биз пул жўнатмаларидан фоиз олганимиз йўқ, балки клиентларга хизмат кўрсатилган учун комиссия ушланаётган эди. Бугундан бошлаб ана шу комиссион тўловлар ушлаб қолинмайди, деди банк мулозими.\nБанк мулозими, нима сабабдан пул жўнатмаларидан фоиз ушлаб қолиш ҳақидаги тартиб бекор қилингани ҳақидаги саволга, "буни энди раҳбарлар ўзлари билишади, мен билмайман", деб жавоб берди.\n“Капиталбанк” июн ойидан бошлаб хориждан юборилаётган пул жўнатмаларининг нолдан 300 гача уч доллар(ҳар 100 доллардан бир фоиз), 301 дан юқори суммага 5 доллар комиссион тўлов олаётган эди.\n“Капиталбанк”нинг хориж пул жўнатмаларига фоиз жорий қилиши меҳнат муҳожирларининг кескин норозилигига сабаб бўлган эди.\n- Сабабини ҳечам тушунолмай қолдик мен ва шерикларим ҳар ойда уйга пул узатамиз . Масалан¸ биз жўнатган 16 минг доллардан 500 долларига Ўзбекистон банклари шериклик қиляпти. Бу бизга қаттиқ ботаяпти¸ деган эди Озодликка бундай ўлпондан норози бўлиб гапирган меҳнат муҳожирларидан бири.\nЎзбекистон банклари орасида фақат "Капиталбанк"нинг хориж пул жўнатмаларидан комиссион тўлов олиб қолиши, бу банк мижозларининг бошқа банкларга ўтиб кетишига сабаб бўлди. Хориждаги мижозларини бутунлай йўқотиб қўймаслик учун¸ айрим тахминларга кўра¸ "Капиталбанк" яна аввалги иш тартибига қайтган.


Ўзбекистонда хизмат кўрсатган артист Ғайбулла Ҳожиев вафот этди » Muzlik.uz - O‘zbekiston yangiliklari\nЎзбек дубляжининг ёрқин вакилларидан бири Ғайбулла Ҳожиев 64 ёшида вафот этди. Бу ҳақда «Ўзбеккино» Миллий агентлиги матбуот хизмати хабар берди . Таниқли кино, театр ва дубляж актёри 1956 йилда Бухоройи Шарифда туғилган. 1973−77 йилларда Тошкент давлат Санъат институтида таҳсил олган. 1976 йилда Аброр Ҳидоятов театрида иш бошлаган. 1987 йилдан Ҳамза номидаги ўзбек давлат академик театрида фаолиятини бошлаган. "Газета.uz"да реклама Актёр шоир Азим Суюннинг «Сарбадорлар» асарида Абу Бакр Калавий, Абдулла Ориповнинг «Соҳибқирон» асарида Хожа Аҳмад Яссавий, Абдулла Қодирийнинг Меҳробдан чаён" спектаклида Солиҳ маҳдум, Иброҳим Содиқовнинг «Афандининг беш хотини» спектаклида Афанди, Ҳайитмат Расулнинг «Пири коинот» спектаклида Аҳмад Фарғоний, Шекспирнинг «Қирол Лир» асарида граф Глостер, Александр Косанонинг «Етти фарёд» спектаклида Сабало каби ўнлаб рангбаранг роллар ижро этган. Оғир хасталик туфайли театрдан кетишга мажбур бўлган. Аммо, ижоддан тўхтамай, турли теле ва радио лойиҳаларда мунтазам иштирок этган. Ғайбулла Ҳожиев «Уқубат», «Шаббона», «Умид», «Оқпадар» каби кўплаб фильмларда турли ролларни ижро этган, Актёр «Шайтанат» телесериалида Аҳмадбей ролини ўйнаган.\nМашҳур актёр Владимир Этуш вафот этди\nМашҳур театр ва кино актёри Обид Юнусов оламдан ўтди


Бош саҳифа Ажойиботлар«Титаник» ҳайбатининг сири\n«Инсон аксарият ўзи илоҳлаштирган нарсаси билан жазолантирилади» (Э. Гурдоған).\nШу пайтгача ҳали бундай катта кема қурилмаган эди. Кемани тайёрлашда 17000 ишчи ишлаган, муҳандислар барча маҳоратларини ишга солиб, энг устун технологиясини ишлатган эдилар. Жуда ҳам дабдабали ва хавф-хатар учун ҳамма нарса ўйлаб қўйилган эди. Қурганлар кўкракларига уриб мақтанишган ва баҳайбат кемага ўзига мос ном ҳам топилди: ТИТАНИК.\nТитаник номи Грек мифологиясида табиат ва денгизга қарши уруш очган уйдирма тангри номидан олинган. Ўзига ўта ишонган бу кеманинг океандаги илк сафари унинг сўнгги сафари бўлди. У айсбергга урилди ва океаннинг чуқур қоронғуликларига кўмилди. Ўйин-кулги, хушчақчақ овозлар ўрнини ўлим ваҳималари эгаллади ва кема юзлаб йўловчиси билан бирга сувга чўкди.\nТитаникнинг энг катта хусусияти ишончли эканлигида эди. Кема кутилмаган вазиятда зарар кўрса, бошқа қисмлар эвазига мувозанатини сақлаши мўлжалланган эди. Кема гавдасини тайёрлашда ишлатилган пўлат конструксия мукаммал ҳимоя камари эди. Бошқа бир кема билан тўқнашиш каби ўта ёмон ҳолатларда ҳам камида уч кун сув устида тура оладиган ва бу орада йўловчиларни қутқариш ўйлаб қўйилганди. Титаник тарихга ўзининг мукаммал ҳусусиятлари билан эмас, балки бошига келган аламли ҳалокати билан муҳрланди. Аммо инсонлар учун ибрат олиш қандай қийин! Мана сизга яқин замондан мисол: «Зилзилани енгдик, Тангри ва дуога эҳтиёжимиз йўқ», деган японларнинг Кобе шаҳридаги «муҳандислик мўъжизаси» дейилган «чидамли» бинолар қоғоз ўйинчоқлардай парчаланди. Бу зилзила японларга Аллоҳнинг қонунидан устун ҳеч бир қонун йўқлигини англашлари учун фойдали бўлгандир, балки…\nҲалокатдан қутулганларнинг айтишича, ўша кеча жуда ҳам ғалати бўлган. Қисқа фурсатда ҳаво ҳам, ҳатто ой ҳам қорайиб кетган.\nТитаникнинг капитани кемага бўлган чексиз ишончи билан радарига қаради ва йўлида давом этди. Титаник қоронғулик ичига қараб юради. Ҳаво ҳарорати музлаш даражасига келади. Орада кўриш масофаси шунчалик қисқарадики, ёрдамчиси капитанни қаттиқ огоҳлантиришга мажбур бўлади. Капитаннинг эса парвои фалак эди. Тун ярмига келганда кема назорат жойидан қаттиқ бақириш эшитилди:\n— Айсбергга уриламиз!\nБарча сигналлар ҳаракатлантирилди. Кема йўлида қусурсиз давом этарди. Кичик бир ҳаракатга улгурилмади ва Титаник айсбергга чап томони билан урилди. Капитан учун қўрқувга ҳожат йўқ эди. Нима бўлса ҳам муҳандислар ҳамма нарсани ўйлаб қўйган эдилар.\nАммо тақдир тушунчалар билан чегараланган эмас. Энг нозик ҳисоблар билан барпо қилинган ва «кичик бир ҳисоб хатоси» ҳамма нарсани остин-устун қилиб ташлади. Уйғоқ одамлар қайиқларга югурди. Бир соат ичида бир дона қайиқ сувга туширилди. Уч кунгача ботмайди дейилган Титаник уч соатлик чирпаниш орқасидан океаннинг 3128 метр чуқурликдаги қаърига кўмилиб кетди.\n80 йилдан кейин (1992 йилда) топилган Титаник қолдиқлари сув остидан чиқарилди. Канадалик тадқиқотчиларни ҳайратда қолдирган нарса кемадаги пўлатнинг умуман зангламасдан туриши эди.\nСув остида қилинган тадқиқотлар Титаникнинг урилган томонида ажойиб нуқталарни аниқладилар. Кема айсбергга шундай нуқтадан урилгандики, ўша нуқтадан бошқа жойга урилса, зарар анча оз бўлиши мумкин эди.\nҲалокатга сабаб бўлган «майда» шартлар кўп. Аммо охирги технология маҳсулоти бўлган бу «қусурсиз» кеманинг чўкишида тақдир тақозоси борлиги аниқ. Ўзини коинотда ягона куч деб эълон қилган инсон Титаник билан бирга океан тубига чўкди. Қоғоздан ясалгандек иккига бўлиниб, тезлик билан чўккан бу кема юзлаб йўловчиси билан: «Бу кемани Аллоҳ ҳам чўктиролмайди», деган йигирманчи аср фираъавнларини ҳам доғда қолдирди.\nКанадалик мутахассислар тадқиқотларидан сўнг Титаникни «1912 Челенжери» деб номладилар.Чунки, икки ҳалокатнинг ҳам бир хил техник сабаблари бор эди. Улар фикрича, Титаник учун носоз пўлат, Челенжер учун эса нотўғри каучук ишлатилиши эди. Аммо Титаник ва Челенжернинг орасидаги ўхшашлик бу билан тугамайди.\nТитаник қандай океанга кўкрак керган бўлса, Челенжер ҳам кўкларга шундай қилганди. Чунки Челенжер ҳам «Кўкрак кериш, катта кетиш» деган маънони англатади. Зафар ва шон-шуҳрат ишоралари билан кўтарилган коинот кемаси қисқа вақт орасида, миллионлаб инсоннинг кўз ўнгида ёнди ва ичидагилар билан бирга кулга айланди.\n«Илоҳий мўжизалар-6» китобидан олинди.\n← Аввалги Аввалги Қайси университет энг яхши?\nКейинги → Кейинги: Тутанхамон қандай ўлдирилган?


Манзил колонияси маҳкуми смартфон тутгани учун яланғоч ечинтирилди, сочи олинди\n18 апрел 2021, Тошкент вақти: 23:31\nОзодлик сўнгги икки ой ичида ИИБ ходимларининг фуқароларга куч қўллаши билан боғлиқ бир қатор ҳолатларни ёритди.\nМаҳкум яланғочланди, калтакланди ва сочи олинди. Маҳкумлар орасида коронавирусга чалинганлар кўпайиб бормоқда.\nБу Тошкент вилоятида жойлашган икки манзил колониясидан сўнгги кунларда келган хабарлардир. Биринчиси 45-манзил колониясидан, иккинчиси 47- манзил колониясидан.\nКалтаклангани иддао қилинган маҳкум жазони ўтаётган колония бошлиғи бундай воқеа бўлганини инкор этди.\nЖазони ижро этиш бош бошқармасининг Озодлик боғланган мулозими телефон орқали информация бериш тақиқланганини билдириш билан чекланди.\nТошкент вилоят, Олмалиқ шаҳрида жойлашган 45-манзил колониясида жазо ўтаётган маҳкумнинг иддао қилишича, бир неча кун муқаддам унинг колониядоши муассаса маъмурлари томонидан қийноққа солинган.\n"Смартфон учун яланғочланди, сочи олинди"\n“Уни 4- 5 ходим ўртасида яланғоч ечинтириб, калтаклашди, кейин сочини тагидан олиб ташлашди. Айби оддий телефон ўрнига смартфон тутганида”.\nМаҳкумнинг яна айтишича, унинг колониядошини эрлик шаънини камситувчи сўзлар билан ҳақорат ҳам қилишган.\nУни 4- 5 ходим ўртасида яланғоч ечинтириб, калтаклашди, кейин сочини тагидан олиб ташлашди.\nОзодликка хабар жўнатган маҳкум калтакланган колониядошининг исм-фамилиясини, ёшини, Жиноят Кодексининг қайси моддаси бўйича айбдор топилганини, уни калтаклаган маъмурнинг унвони ва исм-фамилиясини, воқеанинг қайси куни бўлганини айтди. Бироқ бу маълумотлар шикоятчи маҳкум шахсини ҳимоялаш мақсадида унинг илтимосига биноан ошкор қилинмаяпти.\nХабар жўнатган маҳкум калтакланган колониядошининг суратини ҳам Озодликка жўнатди. Суратда сочи олинган йигит акс этган.\n“Шикоят қилганимни билиб қолишса, уни ёмон қилишлари мумкин. Унга ўхшаган учтасини яқинда Тоштурмага обориб ташлашди”, деди ўз қўрқувига изоҳ берган маҳкум.\nКолония бошлиғи қийноқни инкор этди\nОзодлик 5 августда 45-манзил колониясининг ўзини Ҳусниддин деб таништирган бошлиғи билан боғланди (фамилиясини айтмади). Бошлиқ саволни эшитгач, “колонияда қийноқ фактлари йўқ” деди ва бошқа барча саволларга жавобни Ички ишлар вазирлиги матбуот хизматидан олишни тавсия қилиш билан чекланди.\nВазирлик ва ЖИЭББ "жавоблари"\nОзодлик душанба куни (3 август) Ички ишлар вазирлиги билан 47-манзил колониясидан келган ташвишли хабар ("маҳкумларга коронавирус юқди") ортидан боғланган, телефонни кўтарган мулозим вазирлик матбуот хизмати билан боғланишни тавсия қилган, бироқ кун давомида хизмат телефонини ҳеч ким кўтармаган эди.\n5 август куни манзил колониялар билан боғлиқ яна бир хабар келгач, Озодлик Жазони ижро этиш бош бошқармаси билан боғланди. Телефонни кўтарган мулозим мухбирни куттириб, ким(лар) биландир узоқ маслаҳатлашгач, телефонда оғзаки жавоб берилмаслигини, “барча саволларни ёзма жўнатиш лозим экан”лигини билдириш билан чекланди.\nОзодликнинг "45-колониядаги воқеа юзасидан дабдурустдан бир нарса дейишингиз қийиндир, лекин 47-колонияда коронавирус тарқалди дейилаяпти, ҳеч йўқ шу масаладан хабарингиз бордир?" деган саволига ҳам “саволни ёзиб юборинг” деди. Мулоқотдан Жазони ижро этиш бош бошқармасининг электрон почтаси йўқлиги маълум бўлди. Ҳар ҳолда мулозим шундай деди.\n47- манзил колониясидан ҳафта бошида келган хат\nХатда, жумладан, мана бундай дейилган:\n“Тошкент вилояти Юқори Чирчиқ тумани Барданкўл маҳалласида жойлашган 47-сонли манзил колониясида жазо муддатини ўтаётган маҳкумлар орасида Ковид-19 касаллигига чалинган маҳкумлар кўпайиб бораяпти. Бу касаллик шу ерда ишлайдиган ходимлардан юқтирилди…”\nХат муаллифи “касалликни юқтирган” ходимларнинг исмларини келтирган, касалга чалинган маҳкумларга дори берилмаётганини иддао қилган, колониядаги бошқа камчиликлардан ҳам шикоят қилган.\n47-колониядаги вазият юзасидан информация олиш учун муассаса раҳбарияти билан ҳам боғланиб бўлмади.\nИчки ишлар вазирлиги бундан 2 ой муқаддам – 30 майда “Жазони ижро этиш муассасаларига коронавирус "COVID-19" инфекцияси кириб келиши ва тарқалишини олдини олиш борасида барча зарур эҳтиёт чоралари кўрилаётгани” тўғрисида ёзган эди.\n“Ҳар куни жазо муддатини ўтаётган маҳкумларни тана ҳарорати текширилади. Жазони ижро этиш муассасаларининг барча объектлари коронавирус инфекцияси тарқалишини олдини олишга қаратилган тарғибот-ташвиқот материаллари билан жиҳозланди. Жазо муддатини ўтаётган маҳкумлар ўртасида ўткир респиратор касалликлар аниқланганда, уларни бошқа маҳкумлардан ажратган ҳолда сақлаш учун алоҳида хоналарда (изолятор) 775 та карантин ўринлари ташкил этилди”, деб хабар қилган эди ИИВ матбуот хизмати.\nБироқ жазони ўташ муассасаларида 30 майдан буён вазият қай томонга ўзгаргани тўғрисида вазирлик расмий сайтида маълумот йўқ.\nСочни жазо тариқасида олиш мумкин эмас.\n45- манзил колонияда юз бергани айтилаётган воқеадан пайдо бўлган саволларини Озодлик тошкентлик ҳуқуқшунос Руҳиддин Комиловга берди.\n- Маҳкумнинг сочини мажбурлаб олиб ташлаш мумкинми?\n- Маҳкумнинг сочи олиниши керак, деган ҳужжатни кўрмаганман. Лекин жазони ўташ муассасасининг ички тартиби бўлади. Ўша тартибга биноан маҳкумнинг сочи узунлигига доир талаблар бўлиши мумкин. Лекин сочни жазо тариқасида олиш мумкин эмас.\n- Ички ишлар вазирининг Жазони ижро этиш муассасаларининг ички тартиб-қоидаларига доир 2012 йил, 29 декабрдаги буйруғига биноан манзил-колонияда жазо ўтаётган маҳкумга “чекланмаган миқдорда телефон орқали сўзлашишлари” ҳуқуқи берилган. Бироқ 45-колонияда маҳкум смартфондан фойдалангани учун жазолангани айтилди. Бунга нима дейсиз?\n- Буйруқда фойдаланиш мумкин бўлган телефон маркаси айтилмаган. Бу бир. Иккинчидан, ўзи кўпинча меъёрий ҳужжатлар қонун талаблари билан зиддиятга киришади. Бу ерда ҳам шуни кўриш мумкин. Айни пайтда мен маҳкумларнинг ижтимоий тармоқларга кирганига гувоҳ бўлган эмасман.\n- 45-колониядагига ўхшаш бошқа воқеадан хабарингиз борми? Балки адвокат сифатида сизга маҳкумлар арз қилгандир?\n- Йўқ, кейинги 1-2 йил ичида менга шахсан менга манзил-колонияларда сақланаётганлардан қийноқ тўғрисида шикоят келиб тушмаган.\nҚийноқлар мавжуд ва улар тан олинмоқда\nОзодлик сўнгги икки ой ичида ИИБ ходимлари фуқароларга куч қўллаши билан боғлиқ бир қатор ҳолатларни ёритди.\nКуни кеча Фарғона вилоят Ички ишлар бошқармаси Озодлик радиосининг Фурқат туманида мактаб ўқитувчиси Шуҳрат Жўраев қийноққа солингани тўғрисидаги хабарига муносабат билдирди. Расмий билдирувда айтилишича, мазкур ҳолат юзасидан терговга қадар текширув ва хизмат текшируви бошланган.\n31 июль куни Фурқат туманида 35 ёшли ўқитувчи Шуҳрат Жўраев туман ИИБ нинг икки ходими уни мактабда компьютер ўғирланишига алоқадорликда айблаб, жиноятга иқрор этиш учун калтаклагани, ҳақоратлаб қийноққа солгани ҳақда Озодликка айтиб берган эди.\nКучли резонанс уйғотган ҳолат ўтган ой бошида Андижонда рўй берди.\nАндижонда ИИБ ходимлари 33 ёшли фуқарога куч қўллагани ва оқибатда 11 кун беҳуш, кома ҳолатда ётиб, сўнгра 11 июнь куни ҳаётдан кўз юмгани ижтимоий тармоқларни ларзага солди.\nБунинг ортидан ижтимоий тармоқларда Ички ишлар вазири Пўлат Бобожонов истеъфоси ва вазирликни қайтадан ташкил қилиш талаби янгради.\nОлий мажлиснинг камида икки депутати ҳам Ички ишлар вазири Бобожоновнинг истеъфосини талаб қилди.\nАйрим депутатлар Ички ишлар вазирлигини тугатиш, керак деган таклиф билан ҳам чиқди.\nЎзбекистон президенти Шавкат Мирзиёев 2017 йилда ҳуқуқ-тартибот идоралари ходимларининг қийноқлар ва шафқатсиз муносабатни тақиқловчи “Ички ишлар вазирлиги тўғрисида”ги қонунни имзолаганди.\nЗ. Алматов ҳибсхонадаги қийноқ, ИИВга "бериладиган план" ва Андижон воқеалари ҳақида "катта интервью" берди\nИнсон ҳуқуқлари бўйича Миллий марказ Андижондаги воқеани "қатъий қоралади"


Комил Тўхтаев қишки Олимпия ўйинлари олдидан ўтказилган халқаро турнирда 2 та олтин медални қўлга киритди / Ўзбекистон янгиликлари, энг сўнгги хабарлар\nСПОРТ 0 Шархлар 1343 кўрилди\nКомил Тўхтаев қишки Олимпия ўйинлари олдидан ўтказилган халқаро турнирда 2 та олтин медални қўлга киритди\n22-24 январь кунлари Қирғизистонда тоғ чанғиси бўйича “Orlovka Cup” халқаро турнирда спортчиларимиз иккита олтин ва битта бронза медални қўлга киритди. Бу ҳақда МОҚ ахборот хизмати хабар қилади.\nЧанғи спорт турлари Халқаро федерацияси (FIS) тақим режасига киритилган мазкур мусобақада тўрт қўшни мамлакат вакиллари Қирғизистон, Қозоғистон, Ўзбекистон ва Тожикистон терма жамоалари иштирок этишди.\nТоғ чанғисининг слалом йўналишида иккита стартдан иборат мусобақанинг ҳар иккаласида олтин медаллар ҳамюртимиз, Пхёнчхандаги қишки Олимпия ўйинларида иштирок этадиган икки вакилимиздан бири Комил Тўхтаевга насиб этди. Шунингдек, мусобақада стартга чиққан терма жамоамизнинг яна бир аъзоси Ролан Раимкулов бронза медалига лойиқ кўрилди.\nЭслатиб ўтамиз, 9-25 февраль кунлари Корея Республикасининг Пхёнчхан шаҳрида XXIII қишки Олимпия ўйинлари бўлиб ўтади. Унда икки нафар спортчимиз Миша Ге (фигурали учиш) ва Комил Тўхтаев (тоғ чанғиси)лар юртимиз шарафини ҳимоя қилишади.\nУмиджон Жалолов Ўсмирлар Олимпия ўйинларида олтин медални қўлга киритди


Булунғурда катта ёнғин рўй берди: 20та савдо дўконлари ёниб кулга айланди - 01.09.2021, Sputnik Ўзбекистон\nЁнғин соат 01:26 батамом ўчирилган. Ёнғин натижасида "Булунғур буюм савдо комплекс" МЧЖга қарашли 5 та ва унга туташ бўлган 15 та савдо дўконлари зарарланган. 01.09.2021, Sputnik Ўзбекистон\nТОШКЕНТ, 1 сен - Sputnik. Самарқанд вилояти Булунғур тумани "Булунғур буюм савдо комплекси" МЧЖда куни кеча, 31 август куни, катта ёнғин содир бўлди. Йигирмата савдо объектлари ёниб кетди, деб хабар берди Sputnik Ўзбекистон мухбирига воқеадан хабардор манба. Ҳозирда ёнғин бартараф этилган.Телеграм каналларидан бирида тарқалган видеода олов икки қаватли бинони қуршаб олганини, ҳодисани телефонига суратга олаётган одамлар "ҳозир газ баллон портлаши мумкин"лиги боис узоқроқ туриш кераклиги ҳақида гапиришаётгани акс этган.Бинонинг ёниши 31 август куни соат 23:16 да бошланган. "Булунғур буюм савдо комплекс" МЧЖга қарашли икки қаватли савдо дўконлари ёнаётгани тўғрисида Фавқулодда вазиятлар бошқармасига хабар келиб тушган. Ушбу ҳолат бўйича ёнғин жойига 10 та ёнғин-қутқарув экипажи жалб этилган.Воқеа жойига шунингдек, Самарқанд вилояти ФВБ бошлиғи ва Булунғур тумани ФВБ бошлиғи вазифасини бажарувчилар етиб боришган.Ёнғин соат 01:26 батамом ўчирилган. Ёнғин электр симининг қисқа туташуви оқибатида келиб чиққани тахмин қилинмоқда.Ёнғин оқибатида 20та дўкон, 6та тикув хонаси, 2та ошхона, 5та озиқ-овқат дўкони, 7та буюм дўкони - тахминан 680 квадрат метр зарарланиб, 1200 квадрат метри сақланиб қолгани айтилмоқда.Тикув хоналарининг бирида тикувчилик қилган аёлнинг Sputnik мухбирига маълум қилишича, ёнғин ҳақида соат 12ларда хабар топган. Ҳодиса жойига етиб келганида, биринчи қаватдаги дўконлар эгалари жонҳолатда ўз товарларини ёнғин қуршаб олган бинодан олиб чиқишга уриниб, ўт ўчириш машиналари юрадиган йўлакларни чиқарилаётган товарлар билан тўсиб қўйганликларига гувоҳ бўлган.Дўконларнинг аксариятидан товарларни қутқаришнинг иложи бўлмаган.Шунингдек, ярим тунда, дўконлар эгалари ўз товарларини қутқариш билан овора бўлган бир вақтда, ёнғинни томоша қилишга келганларнинг айримлари чиқарилаётган товарларни ўғирлаш, ёки шу жойнинг ўзида кўчага чиқарилаётган озиқ-овқат маҳсулотларини тортинмасдан олиб паққос тушириш билан банд бўлганлар.Ҳодиса оқибатида ҳалок бўлганлар йўқ. Ёнғининг келиб чиқиш сабаби ва етказилган моддий зарар аниқланмоқда. Ушбу ходиса юзасидан терговга қадар текширув ишлари давом этмоқда.\n10:27 01.09.2021 (янгиланди: 10:54 01.09.2021)\nЁнғин соат 01:26 батамом ўчирилган. Ёнғин натижасида "Булунғур буюм савдо комплекс" МЧЖга қарашли 5 та ва унга туташ бўлган 15 та савдо дўконлари зарарланган.\nТОШКЕНТ, 1 сен - Sputnik. Самарқанд вилояти Булунғур тумани "Булунғур буюм савдо комплекси" МЧЖда куни кеча, 31 август куни, катта ёнғин содир бўлди. Йигирмата савдо объектлари ёниб кетди, деб хабар берди Sputnik Ўзбекистон мухбирига воқеадан хабардор манба. Ҳозирда ёнғин бартараф этилган.\nТелеграм каналларидан бирида тарқалган видеода олов икки қаватли бинони қуршаб олганини, ҳодисани телефонига суратга олаётган одамлар "ҳозир газ баллон портлаши мумкин"лиги боис узоқроқ туриш кераклиги ҳақида гапиришаётгани акс этган.\nБинонинг ёниши 31 август куни соат 23:16 да бошланган. "Булунғур буюм савдо комплекс" МЧЖга қарашли икки қаватли савдо дўконлари ёнаётгани тўғрисида Фавқулодда вазиятлар бошқармасига хабар келиб тушган. Ушбу ҳолат бўйича ёнғин жойига 10 та ёнғин-қутқарув экипажи жалб этилган.\nВоқеа жойига шунингдек, Самарқанд вилояти ФВБ бошлиғи ва Булунғур тумани ФВБ бошлиғи вазифасини бажарувчилар етиб боришган.\nЁнғин соат 01:26 батамом ўчирилган.\nЁнғин электр симининг қисқа туташуви оқибатида келиб чиққани тахмин қилинмоқда.\nЁнғин оқибатида 20та дўкон, 6та тикув хонаси, 2та ошхона, 5та озиқ-овқат дўкони, 7та буюм дўкони - тахминан 680 квадрат метр зарарланиб, 1200 квадрат метри сақланиб қолгани айтилмоқда.\nТикув хоналарининг бирида тикувчилик қилган аёлнинг Sputnik мухбирига маълум қилишича, ёнғин ҳақида соат 12ларда хабар топган. Ҳодиса жойига етиб келганида, биринчи қаватдаги дўконлар эгалари жонҳолатда ўз товарларини ёнғин қуршаб олган бинодан олиб чиқишга уриниб, ўт ўчириш машиналари юрадиган йўлакларни чиқарилаётган товарлар билан тўсиб қўйганликларига гувоҳ бўлган.\nДўконларнинг аксариятидан товарларни қутқаришнинг иложи бўлмаган.\nШунингдек, ярим тунда, дўконлар эгалари ўз товарларини қутқариш билан овора бўлган бир вақтда, ёнғинни томоша қилишга келганларнинг айримлари чиқарилаётган товарларни ўғирлаш, ёки шу жойнинг ўзида кўчага чиқарилаётган озиқ-овқат маҳсулотларини тортинмасдан олиб паққос тушириш билан банд бўлганлар.\nҲодиса оқибатида ҳалок бўлганлар йўқ. Ёнғининг келиб чиқиш сабаби ва етказилган моддий зарар аниқланмоқда. Ушбу ходиса юзасидан терговга қадар текширув ишлари давом этмоқда.


Дмитрий Медведев:Қирғизистон 21 асрда инқилоблар учун берилган кредит лимитини ишлатиб бўлди\n28 ноябр 2020, Тошкент вақти: 04:15\nҚирғизистоннинг Чўлпонота шаҳрида 9 август куни Евросиё иқтисодий иттифоқи бош вазирлари кенгаши бўлиб ўтади.\nКенгашда иштирок этиш учун 8 августда бу ерга Арманистон бош вазири Никол Пашинян, Россия бош вазири Дмитрий Медведев, Қозоғистон бош вазири Сергей Мамин ва Беларусь бош вазири Сергей Румас келди.\nДмитрий Медведев 8 август куни Чўлпонотадан туриб Россия матбуотига берган интервьюсида Қирғизистонни навбатдаги инқилобга йўл бермасликка чақирди.\n-Биз бўлаётган воқеаларни диққат билан кузатмоқдамиз. Айтишим мумкинки, менинг нуқтаи назаримча, Қирғизистон 21 асрда инқилоблар учун берилган кредит лимитини ишлатиб бўлди, - деди Медведев.\nКремль етакчилигидаги Евросиё иқтисодий иттифоқига аъзо давлатлар бош вазирлари Қирғизистонга келган пайтда бу ерда сиёсий инқироз юзага келган, собиқ президент Алмазбек Атамбаевни махсус хизматларнинг бир неча минг ходими иштирокида қўлга олиш амалиёти ўтказилаётган эди.


50та ажойиб совға – Янги Йилда ака-укангиз ёки дўстингиз учун! | LifeHaq.uz\nАка ёки ука, бу – абадий дўстлик ва таянч дегани. Акангиз ёки укангиз борлиги қандай яхши. Янги Йил эса унга қувонч, ҳурсандчилик ва яхши кайфият тақдим этиш учун ажойиб сабабдир.\nЭҳтимол, бу одамни сиз каби яхшироқ биладиган бошқа инсон, ҳатто ота-она ҳам йўқдир. Сизга унинг энг муҳим сирлари, орзулари ва умидлари маълум. Мукаммал совғани танлашда айнан шу маълумотга таяниш керак.\nЯнги Йилда ака ёки укага (5-10 ёш) нима совға қилиш мумкин?\nБундай ёшда болалар совғаларга ўта талабчан бўлмайдилар ва катта одам томонидан кўрсатилган ҳар қандай эътиборга ҳурсанд бўладилар. Совға унинг севимли машинаси модели ёки шунчаки мазали ширинлик бўлиши мумкин. Боланинг қизиқишлари ва ёш имкониятларини инобатга олинг. Қуйида бир нечта фойдали маслаҳат келтирамиз:\nКонструктор. Ўйинни танлашда у мўлжалланган ёшга ва материаллар сифатига эътибор қаратинг. Ўғил бола учун қуйидагича тўпламлардан бирини олиш мумкин: пластмассадан ишланган майда деталли, катта деталли, ёпишқоқ-конструктор, ёғочли, металли, магнитли, касблар ёки ҳайвонлар кўрсатилган тўпламлар.\nКитоб. Бундай совға атрофдаги оламни ўрганаётган бола учун доим долзарб бўлиб қолади. Ҳар бир ўғил боланинг ўз кутубхонаси бўлади ва уни ранг-баранг расмларга тўла китоб билан тўлдириш ажойиб ғоя.\nМавзуга доир канцелярия тўпламлари. Севимли мультфильм қаҳрамонлари тасвирланган дафтарлар ва ручкалар кичкинтойни қувонтиришидан ташқари, фойда ҳам келтиради.\nУмумий суратлардан иборат фотоальбом. Бола бундай эътибор белгисини ҳам юқори баҳолайди. Хусусан, альбомга кулгили кадрларни қўшиб, уни бирон мавзуга бағишлашингиз мумкин.\nВидеотабрик. Бу босма фотосуратларнинг ўрнини босувчи муносиб совға. Қорбобо ва Қорқиз номидан манзилли табрик ёзилган видео болани эртакка етаклайди ва унутилмас ҳиссиётларни тақдим этади.\nЧана. Албатта, сўнгги йилларда Ўзбекистонда қорсиз қиш фасли кузатилмоқда, аммо болалар транспортида қишки сайрлардан қувноқроқ нарса борми?\nБолалар учун аттракционлар ҳиёбонига ташриф. Одатий Янги Йил совғаларига хилма-хиллик бағишлашни истаганлар учун яхши вариант.\nСиз чиройли ўрам ва совғани топшириш чоғида эртакнамо муҳитни таъминлай олсангиз, ушбу сюрпризларнинг барчаси янада яхшироқ қабул қилинади.\nЯнги Йилда ака ёки укага (10-15 ёш) нима совға қилиш мумкин?\nАка ёки укага Янги Йил совғасини танлашда фақат шахсий дидга таяниш тўғри эмас, чунки ўсмирларнинг афзалликлари ва қизиқишлари анча ўзига хос бўлади. Кўпинча бизга фойдали бўлиб кўринган буюмлар қариндошимиз учун мутлақо бефойда бўлиб туюлиши мумкин.\nШунингдек, совғани танлашда йигитчанинг характерига асосланиш кераклигини унутмаслик зарур, зеро асосий мақсад – яхши кайфиятни яратишдир. Бизнинг маслаҳатларимиз керакли йўналишда излашга ёрдам беради:\nАқлли соат. Бунда смс қабул қилиш, пульсни ўлчаш, босилган қадамларни ҳисоблаш, будильник каби қўшимча функцияларга эга ёшларбоп моделни танланг.\nГаджет ёки замонавий аксессуар. Ёшлар замонавий гаджетларни яхши кўрадилар, шу боис қулоқчинлар, симсиз қувватлаш мосламаси, спорт билан шуғулланиш учун ихчам плеер сингари совға билан адашмайсиз.\nПортатив колонка. Бундай совғани танлашда қуйидаги хусусиятлар мавжудлигига эътибор беринг: турли ташувчи мосламалардаги аудиоматериалларни эшитиш имкони, намликдан ҳимояланганлик, ўрнатилган чироқ ва фонарча.\nСпорт жиҳозлари. Бунда футбол ёки баскетбол тўпи, спорт сумкаси, оғирлик тошлари, эспандер, сузиш жиҳозлари (кўзойнак, шиппак) каби вариантларга тўхташ мумкин.\nКинога чипта. Унга қандай жанрдаги фильмлар ёки мультфильмлар кўпроқ ёқишини аниқлаб олинг. Янги Йил совғангизнинг қизиқарсиз бўлиб чиқиши алам қилади.\nСтол ўйинлари. Бундай совғани танлашда ўйин ҳаддан ташқари кичик болаларга ва ўта катталарга мўлжалланмаганлигига эътибор бериш керак. Бунда, “Эрудит”, шахмат, шашка, “Дженга”, “Мафия”, “Монополия”, “Манчкин” каби вариантлар омадли бўлади.\nСенсор учун бармоқли қўлқоплар. Йилнинг совуқ фаслида қўлларни ортиқча марта чўнтакдан чиқаришни истамаймиз, шу боис бундай совға катта афзаллик бўлади.\nАсосий гардероб учун кийим нафақат қулай, балки урфга мос бўлиши керак. Жорий мавсумда қайси кийимлар урфга кирганини ҳар бир ёшлар учун мўлжалланган дўкондаги сотувчидан билиб олиш мумкин.\nҲайкалча ёки китоб шаклидаги махфий жой. Аксарият ўсмирлар қадрли нарсаларини сақлаш учун яширин жойларни танлайдилар, шу боис эътиборни кам тортадиган махфий буюмлар ёқимли совға бўлади. Албатта, сейфнинг ичида майда харажатлар учун қўйилган пул – янада ёқимли ҳолат.\nЯнги Йилда ака ёки укага (15-20 ёш) нима совға қилиш мумкин?\n15-20 ёш – фойдали ва амалий совғалар ёқимлироқ ва қизиқроқ бўладиган талабалик даврига тўғри келади. Бу даврда турмуш тарзи, хобби ва мақсадларга қараб совға танлаш керак. Қуйида Янги Йил совғасини танлаш учун бир нечта фойдали маслаҳатни таклиф этамиз:\nБиргаликда кинотеатрга бориш.\nБассейн ёки машқ залига абонемент.\nКийим сотиб олиш учун сертификат.\nСтол ўйинлари (кичик ва катта гуруҳлар учун)\nЧиройли клавиатура ва симсиз сичқонча.\nИдиш (офис учун кружка).\nҚизиқиши бўйича курсларга абонемент (масалан, ҳаваскор суратчилик).\nМаслаҳат: Интернет орқали харид қилишни ўйлаган бўлсангиз, омадсиз жўнатма ёки почта бўлимида кўп соат кутишнинг олдини олиш учун буюртмани аввалдан режалаштиринг.\nЯнги Йилда катта ёшли ака ёки укага нима совға қилиш мумкин?\nЭркак киши учун совғани тўртта омил бўйича танлаш мумкин: афзал кўриши, хоббиси, касби ёки оилавий эҳтиёжидан келиб чиқиб. Сизга қуйидаги вариантларни таклиф қиламиз:\nЁтоқхона жиҳозлари тўплами. Бундай совға қанчалик оддий кўринишидан қатъий назар, доим керакли, амалий ва универсал буюмдир.\nАдёл. Бу курсида ўралиб ўтириш учун ўртача буюм ёки каравот учун катта ёпинчиқ бўлиши мумкин.\nҲаво намлантиргич ёки тозалагич. Акангиз ёки укангизнинг оиласида кичик болалар бўлса, бу албатта долзарб ва омадли совға бўлади. Қишда хонадондаги ҳаво иситиш туфайли қуриб кетади ва бу бутун оила саломатлигига салбий таъсир қилади.\nОфис жиҳозлари тўплами. Кўпинча нуфузли канцелярия товарлари бўлимларида ишбилармон эркакнинг иш столи учун тайёр совға тўпламлари мавжуд бўлади, шу боис совғани излаш ва танлаш қийин бўлмайди.\nОфис идишлари тўплами. Бундай совғани танлашда рангнинг бир хиллиги, вазминлиги ҳамда осон ювилиши ва ихчамлигига эътибор қаратиш керак.\nПортсигар ва кулдон. Совғани танлашда ишлаб чиқарувчига, материаллар сифати ва буюмнинг ташқи безагига диққат қаратинг.\nПортмоне, борсетка. Танлов вақтида ташқи кўринишга ва функционаллика эътибор бериш керак. Эркаклар учун мўлжалланган ҳамён одатда нақд пул ва пластик карталар учун иккита бўлмадан иборат бўлади.\nНоутбуклар учун ғилофлар. Сумка-рюкзак айниқса долзарб бўлади. Ушбу аксессуар эгаси гаджетининг ҳимояланганлигига ишонади ва буюмнинг нуфузли ташқи кўринишини муносиб баҳолайди.\nМасҳалат: Ҳар қандай, ҳаттоки жуда кичик совға ҳам, совға қутиси ёки қоғозга чиройли ўралган бўлиши керак.\nАка ёки укага Янги Йил совғасига оид энг яхши ғоялар\nЭркаклар анчагина омилкор одамлардир, шу боис улар ўзларида бўлишини истаган аксарият нарсаларга пулларини аяйдилар. Агар акангиз ёки укангизга Янги Йил байрамида қандай тухфа беришни билмасангиз, қуйидаги ютуқли вариантларни таклиф этамиз:\nҚўл соати. Бундай совға ҳеч бир эркакни эътиборсиз қолдирмайди. Ахир, эркаклар кўпроқ ҳиссиётга бой эмас, балки фойдали совғаларни ҳуш кўрадилар.\nФитнес-трекер. Ушбу совға жисмоний юклама сонини назорат қилишга ва спорт залидаги машғулотларни тўғри режалаштиришга ёрдам беради.\nСпорт зали ёки бассейнга абонемент. У бундай жойларга бориш ёки бормаслигини албатта аниқлаштиринг. Агар жавоб ижобий бўлса, унда ҳали абонемент йўқлигига ишонч ҳосил қилинг.\nЭркаклар кийими дўконига совға сертификати. Бундай Янги йил совғаси акангиз ёки укангизга ўз дидига мос кийимни танлаш имконини беради.\nАсбоблар тўплами. Агар қариндошингиз кўп вақтини рулда ўтказадиган одам бўлса, автомобилдаги носозликларни тузатиш учун тўплам ортиқчалик қилмайди.\nЗаргарлик тақинчоқлари. Илматугмалар, узук ёки галстук учун қисқич эркакнинг ишбилармон қиёфасини янада тўлдиради.\nАвтомобиль учун фойдали аксессуарлар. Булар панель учун махсус салфеткалар, чўткалар, ифорли ҳаво тозалагичлар ва бошқалар бўлиши мумкин.\nҲамён ёки ташрифномалар ғилофи. Буюм қандай материалдан ишланганига, вазифаларига ва илгакдан фойдаланиш осонлигига эътибор беринг.\nСувенир ручка. Бундай совғага қўшимча сифатида ўзига хос таглик ёки қайдлар дафтарини олиш мумкин.\nСтол ўйинлари. Катта ёшдаги эркак учун ноодатий безатилган шахмат ёки одатий ўйинларнинг бошқа турлари ажойиб совға бўлади.\nАтир. Бу каби эътибор белгисини фақат ифор борасида унинг дидини яхши билсангизгина амалга ошириш мумкин.\nЭлектр соқол олгич, триммер. Соқол ўстирадиган ва уни ўзи парваришлайдиган эркак учун яхши вариант.\nБалиқ ови ёки ов жиҳозлари. Бундай совға йил ва об-ҳаво қандай бўлишидан қатъий назар, уни олаётган одамга манзур бўлади.\nСайр учун тўплам. Портатив мангал, гриль ва сихлар йилнинг исталган вақтида ҳордиқ муҳитини яратишга ёрдам беради.\nТашқи аккумулятор (Powerbank). Бундай мослама туфайли батареянинг кам қуввати қариндошингизни саросимага солмайди. Совғани танлашда мосламанинг қуввати ва кириш жойларининг сонини суриштиринг.\nНуфузли алкоголли ичимлик. Бу ўзига хос қадоқдаги битта катта қимматли ичимлик бўлиши мумкин.\nАвтомобиль учун музлатгич. Бу совға қишда ғалати кўриниши мумкин, аммо унинг қулайлиги ўзини кутилганидан кўпроқ оқлайди. Бир неча ой ўтгач қўл остидаги салқин ичимликлар жонга ора киради.\n07/12/2020 09:15:00 69 0 Манба: magic-charm.ru


"Машъал"га қарши тайёргарлик бошланди » Lochinlar.UZ\nLochinlar.UZ » Янгиликлар » "Машъал"га қарши тайёргарлик бошланди\n"Машъал"га қарши тайёргарлик бошланди\nХабарингиз бор, Олий лиганинг 20-турида "Навбаҳор" Муборакда "Машъал" меҳмони бўлади.\nЧемпионатда юзага келган кичик танаффусда футболчиларга 4-5 кунлик таътил берилганди. Кечадан эса футболчилар клуб қароргоҳида йиғилиб, кечки маҳал машғулот олиб боришди. Машғулотлар 6 сентябрга қадар Наманганда олиб борилади. Шу куни жамоа Қашқадарё томон йўлга отланишади.\nЭслатиб ўтамиз, "Машъал"-"Навбаҳор" учрашуви 7 сентябрь куни бўлиб ўтади.\nUmid 0505 3 сентябр 2017 09:50\nMezbonlardan 3 ochkoni olib qaytamiz xudoxxoxlasa


Galaxy A73'нинг рендерлари эълон қилинди - Terabayt.Uz\nШу йилнинг сентябрь ойида Galaxy А73 смартфони 108МП камерага эга бўлиши ҳақидаги миш-мишлар тарқалган эди. Ҳозир эса смартфоннинг рендерлари эълон қилиниб, у қандай дизайнда бўлиши маълум бўлди.\nЎҚИНГ: Galaxy A33 5G'нинг аккумулятор ҳажми қанча бўлиши маълум бўлди\nЯнги Galaxy A73 ташқи кўриниши билан А72'ни эслатиб юборади. Қурилма дисплейининг юқори ўрта қисмида тирқишли селфи камера жойлашган бўлса, орқа панелдаги камера модулидан тўрта камера ва LED чироғи ўрин олган.\nҚувват ҳамда овозни созлаш тугмалари қурилманинг ўнг томонида, USB-C порти, микрофон ҳамда асосий динамик эса пастки томонда жойлашган. Samsung ушбу смартфондан 3.5 мм аудио жекни олиб ташлайди. Энди унинг ўрнини SIM-карта уяси эгаллайди.\nМиш-мишлардан келиб чиққан ҳолда Technizo ҳамда LetsGoDigital ҳамкорликда смартфоннинг 3D рендерларини тақдим этди. Бироқ қурилманинг якуний дизайни бундан фарқ қилиши мумкин.\nGalaxy A73 5G смартфони Snapdragon 750G чипи, 6.7 дюймли FullHD+ AMOLED дисплейи, экраности бармоқ изи сканери билан жиҳозланади. Қурилма дисплейи 120Hz экран янгиланиш частотасини қўллаб-қувватлаши тахмин қилинмоқда.\nМаълумотларга кўра, қурилма корпуси пластикдан ишланади, IP67 стандарти эса смартфонни сув ва чангдан ҳимоя қилади.\nGalaxy A73 қурилмаси 108МП асосий камерага эга бўлиши тахмин қилинмоқда. Шунингдек, у 5,000 мАс сиғимли аккумулятор ҳамда 25 ватт қувватлаш технологияси билан жиҳозланади. Қурилма Android 12'га асосланган One UI 4.0 операцион тизимида ишлайди.\nSamsung компанияси A72 смартфонини шу йилнинг март ойида тақдим этган эди. Galaxy A73 эса келаси йилнинг иккинчи чорагида намойиш этилиши кутилмоқда.\nЎҚИНГ: Galaxy смартфонларининг Android 12 операцион тизимига ўтиш саналари эълон қилинди\n#Samsung #Galaxy A73


22 феврал 2020, Тошкент вақти: 22:21\nЯнги йил оқшомида Тошкентда фарзандлар хурсандчилиги учун уйларга таклиф қилишга арзон Қорбобо ва Қорқиз қолмади.\nОзодлик Ўзбекистондаги Интернет сайтларида берилган эълонларга мижоз сифатида бирма-бир қўнғироқ қилиб чиқди.\nАксарият Қорбоболар 31 декабрь куни бутунлай банд эканлигини айтиб, бошқа кунларга буюртма олишини айтди:\n- 31 декабрга буюртмаларни бир ҳафта олдин олиб бўлганмиз. Бугунга ёки 1 январга заказ олишимиз мумкин. 15 минут томоша қўйиб берамиз. Қорқиз ҳам бўлади. Болаларингизга олиб қўйган совғаларингизни биз тақдим қиламиз. Шунинг учун нархимиз 150 минг сўм, деди Қорбоболардан бири.\nБайрам ва тантаналар ташкиллаштирувчи Тошкентдаги “Флора” агентлиги вакили Қорбобо ва Қорқиз хизмати 31 декабрь куни фақат кундуз пайтига қолганини айтди:\n- Фақат кундузига буюртма беришингиз мумкин. 15 минутлик хизматимиз нархи 200 минг сўм, 40 минутлик мусиқа ва рақслари билан 330 минг сўм, соатлик программа эса 380 минг сўм бўлади, деди агентлик вакили.\nОзодлик мухбири мижоз сифатида 31 декабрь куни кечқурунга Қорбобо ва Қорқиз топа олди, фақат унинг нархи жуда баланд бўлди:\n- Икки миллион сўм бўлади. Программада турли хил конкурслар, ўйинлар, мусиқалар бор. Фарзандларингизга шоколад ва ўйинчоқлардан иборат зўр совғалар қиламиз. Биз артистлармиз, фақат олдиндан бир миллион сўм заколот бериб қўясиз, деди Тошкентдаги театрлардан бирида ишлайдиган санъаткор.\nЎзбекистонда янги йил кечаси аксарият ҳолларда Қорбобо ва Қорқиз ролини театр артистлари ўйнаб беради.\nВилоятлардан биридаги театр директорининг айтишича, одамларнинг уйларига Қорбобо Қорқизсиз боряпти:\n- Ўтган йилда маст-аластларнинг Қорқизга ҳужум қилган қилган ҳолатлар бўлди. Шунга артистларимиздан ҳеч ким Қорқиз бўлгиси келмади бу йил. Қорбоболаримиз ҳам саноқли. Улар асосан катта раҳбарларнинг уйларига таклиф қилинган. Шунчаки, бепул бориб келишади, деди театр раҳбари.\nОзодликнинг Урганч шаҳридаги манбасининг айтишича, янги йил кечаси уйларга боришга эркак Қорқизлар тайёргарлик кўрган:\n- Ўтган йили Урганчда Қорқизларни зўрлаш ва зўрлашга ҳаракат қилиш ҳолатлари бўлди. Шунинг учун бу йил Қорқизнинг кийимида ўғил болалар боради, деди манба.\nЎтган йилларда Янги йил кечаси Қорбобо ва Қорқизларнинг ширакайф уй эгаларини ғафлатда қолдириб тўнаш ҳолатлари ҳам кузатилди. Қорбобо кўнгилочар дастурлари билан ширакайф уй эгаларини чалғитаётганда, Қорқиз бошқа хоналарга мўралаб, қимматбаҳо буюмларни ўғирлаган.\nРасмийлар чақирилмаган Қорбобо ва Қорқизни уйга қўймасликни тавсия қилади.


Пойтахтдаги маҳалла аҳли жар ёқасида яшамоқда. Муаммо ечими қандай бўлади?\nШайхонтоҳур тумани, «Каттаҳовуз» МФЙ, Интизом кўчасидаги жарликлар бўйлаб қурилган уйлардаги фуқаролар хавф остида яшамоқда. Тобора кенгаяётган жарлик чиқиндихонага айлантириб юборилган.\nТаҳририятга йўлланган мурожаатдан сўнг ҳолатни ўрганиш мақсадида жарликлар бўйлаб жойлашган хонадонларда бўлдик.\nЖарлик кенгаймоқда. Уйлар қулаб тушиш хавфи остида\nИнтизом кўчасидаги жарликлар ёнида жойлашган уйларни кўздан кечирар эканмиз, дастлаб кўча бошидаги уйларда яшовчи фуқаролар билан суҳбатлашдик. Улар уйлари яхши ҳолатдалиги, бутун умр шу ерда яшашга ҳам рози эканликларини айтишди.\nШундан сўнг таҳририятга мурожаат қилган фуқароларнинг хонадонларига кириб, аҳвол ҳақиқатан жуда аянчли эканлигига гувоҳ бўлдик.\nВаҳимаси одамни қўрқувга соладиган бу жарлик чиқиндилар билан тўлиб-тошган. Уни бегоналар ташламаган, ҳа, айнан шу ерда яшовчилар «шарофати» билан ҳосил бўлган бу чиқиндихона. Жарлик ва уйларнинг оралиқ масофаси ярим метр ҳам чиқмайди. Шунингдек, бу уйларда канализация йўқ, барча ташламалар жарликка оқизилади. Чиқиндилар шунчалик кўпки, ҳали иссиқ кунлар келмасидан бадбўй ҳид анқиб турибди. Фуқароларнинг айтишича, жарлик кенгайиши сабаб қурган иморатларини кўчиришга мажбур бўлишмоқда. Лекин ҳаммаларининг ҳам кўчиб кетишга имкониятлари йўқ.\nТасвирга олиш вақтида маҳалла раиси етиб келди…\nИжодий гуруҳ ҳолатни тасвирга олаётган пайтда «Каттаҳовуз» МФЙ раиси етиб келди. Энг қизиғи, муаммони борича кўрсатмоқчи бўлган фуқаролар раис келиб кетганидан сўнг «ўзгариб» қолишди.\nҲолатга эса «агар ҳозир биз муаммони сизлар (Kun.uz)гa кўрсатсак, бизга солиқ ёки жарима солишар экан», дея изоҳ беришди. Бу ўзига хос «босим»ча қанчалик рост ёки ёлғон билмадиг-у, лекин фуқароларнинг қўрқиб қолишганидан, уларга босим бўлганини англаш қийин эмас эди. МФЙ раиси томонидан босим бўлганини бизга мурожаат қилган фуқаро тасдиқлади. Хуллас, иккита хонадонга кириб жарликлардаги ҳаётни тасвирга олишга улгурдик. Қолган фуқаролар эса раиснинг «босими»дан сўнг тарқаб кетишди.\nМФЙ раиси: Мен уларни қўрқитмадим. Фуқароларни кўчириш масаласи эса кўриб чиқилмоқда\nҲолатга ойдинлик киритиш мақсадида бирровга келиб кетган «Каттаҳовуз» МФЙ раиси билан боғландик. Унинг айтишича, бу муаммо республика даражасида кўриб чиқилиши керак бўлган ҳолат. Чунки уйларнинг кўпчилигида кадастр ҳужжати йўқ. Шунингдек, МФЙ раиси фуқароларга босим қилмаганини айтмоқда.\n«Мазкур жарликдан катта сув оқиб ўтади. Aслида бу сувлар бутун эски шаҳар ҳудудидаги чиқинди сувларнинг тўплами. Жар ёқасидаги хонадонлар эски шаҳар ҳудудига киради. Уйларнинг кўпчилигининг кадастр ҳужжати йўқ. Сабаби, жар бўйидан уй қуришга ҳеч қанақасига давлат рухсат бермайди. Бу жойлар фуқароларнинг ота-боболари томонидан 70-100 йиллар олдин эгалланиб, уй-жой қуриб олинган. Ҳолат бўйича туман, шаҳар ва республика даражасигача ўрганиш олиб борилган. Aйни вақтда жарликлар ёқасида 39та хонадон, 211 нафар фуқаро яшайди.\nМаҳалла раиси қўрқитиш учун бу лавозимни эгаллаб тургани йўқ. Ҳаммаси бирдамликда ҳал қилинадиган ишлар. Қўрқишган бўлса, айби бор. Ўзингиз кўриб, гувоҳи бўлдингиз. Чиқиндилар билан тўлиб кетган. Неча марта чақириб огоҳлантирганмиз. Ҳафтада икки марта чиқиндиларни олиб кетиш учун машина келади. Лекин жарликка чиқиндиларини ташлашади. Ўзининг айби борки, қочишади. Жарга чиқинди ташлаш мумкин эмас. Лекин уй масаласидан қочмай, сизни чақиришяпти», деди маҳалла раиси Фатҳулло Қўлдошев.\nЖарликлар ёнидаги ҳаёт умуман санитария талабларига жавоб бермайди. Шунингдек, «Каттаҳовуз» маҳалласидаги бу жарликларнинг кенгайиш хавфи бор. Aйни вақтда ҳам жарликлар бўйлаб қурилган уйлар хавф остида қолмоқда.\nБундан буёғига ёғингарчиликлар мавсуми бошланишини ҳисобга олсак, фуқаролар яшаётган уйлардаги хавф янада ортади. Яна шуни тан олиш керакки, жарликларга ташланган чиқиндилардан турли касалликлар ва чангалзордан чиқадиган турли ҳайвонлар ва заҳарли ҳашаротлар ҳам маҳалла аҳлини янада оғир вазиятга солиши турган гап.\nТўғри, бу уйларнинг кўпчилигида кадастр ҳужжатлари бўлмаслиги мумкин. Уларнинг ота-боболари анча йиллар олдин бу жойларни эгаллаб, уй қуриб олган ҳам дейлик. Аммо мазкур муаммонинг ечимини қачондир излаш керак бўлади. Жарликлар бўйидаги уйлар бундан анча йиллар олдин қурилган. Шу вақтга қадар ҳал этилмаган ёки эътибордан четда қолган бу уйлардаги мураккаб ҳолатга мутасаддилар эътибор қаратишади деган умиддамиз.


УМУРТҚАЛАРАРО ДИСК ЧУРРАСИ\nУмуртқа поғонаси чурраси – умуртқалар орасидаги дискни травмалар ёки остеохондроз натижасида бутунлигини бузилиб, ундаги пульпоз ядрони фиброз халқани ёриб ташқарига чиқиши хисобланади. Бу касаллик асосан белдаги кучли оғриқлар ва уларнинг оёқларга узатилиши билан характерланади.\nУмуртқалараро чурра турлари\n• Бел-чаноқ қисми чурраси, энг кўп учрайдиган тури 80%.\n• Бўйин қисми чурраси, камроқ учрайди 19 %.\n• Кўкрак қисми чурраси, кам 1 % холда учрайди.\nУмуртқалараро чурра белгилари.\nЧуррани жойлашган ўрнига боғлиқ:\n1. Бел қисми чурраси – белдаги оғриқ уни оёқларга ва сонга узатилиши, шунингдек оёқларни сезгирлигини йўқолиши билан кечади.\n2. Бел умуртқаси чурраси бош, бўйин ёки елкалардаги оғриқлар, бош айланиши, қон босими кўтарилиши, қулоқларни шанғиллаши ва қўлларни уюшиши билан намоён бўлади.\n3. Кўкрак умуртқалари чуррасида юракка хос оғриқлар бўлиб, оғриқ қолдирувчилар таъсир этмайди.\nУмуртқалараро чурра сабаблари.\nЧуррани келтириб чиқарувчи касалликлар қаторига, остеохондроз, сколиоз, кучли ифодаланган кифоз ёки лордоз, умуртқа поғонасининг турли травмалари киради. Шунингдек, умуртқалараро чурра белнинг чуқур мускулларини зўриқиши ва умуртқалараро дискларнинг озиқланишини бузилиши натижасида мўртлашиб, фиброз халқанинг ёрилишидан хосил бўлади.\nУмуртқалараро чуррани келтириб чиқарувчи омилларга қуйидагилар киради.\n• Ёши 30 дан ортган инсонлар\n• Бўйи 170 см дан баланд инсонлар\n• Кескин харакатлар: йиқилиш, зарба ейиш, буралиш.\n• Аёллар эркакларга нисбатан кўпроқ оғрийди.\n• Катта жисмоний зўриқиш, кам харакатчанлик.\n• Компьютер олдида кўп ўтириш.\n• Доимо автомобиль хайдаш.\n• Нотўғри қад-қомат.\nУмуртқалараро чурра нимаси билан хавфли.\nЎз вактида ва тўғри даволамаслик жиддий асоратларга олиб келиши мумкин, жумладан юрак фаолиятини бузилиши, гастрит, қийин даволанувчи радикулит, хроник бронхит. Бош мия қон айланишини бузилиши инсультга, алкогол истемол қилмасангиз хам панкреатитга, диетада ўтирган бўлсангиз хам хроник колитга сабаб бўлиши мумкин. Қичик чаноқ аъзолари фаолиятини бузилиши, сийдик тута олмаслик, импотенция, оёқ ва қўллар параличи хам кузатилиши мумкин.\nУмуртқалараро чуррани оператив даволаш.\nКучайиб борувчи чурралар ташрих йўли билан даволанади. Чуррани олиб ташлагандан сўнг беморлар енгиллик хис қилади. Лекин хар бир ташрихнинг ўз камчиликлари бор:\n1. Умуртқа поғонаси шикастланиб, харакатчанлиги бузилади;\n2. Чуррани қайталаниши (рецидиви) кузатилади.\nЧуррани хирургик даволаш унинг асоратини олдини олади, лекин асосий касаллик хисобланган остеохондрозни даволай олмайди. Статистика бўйича 98% пациентларнинг ташрихдан кейин ахволи яхшиланади. Аммо бироз вақт ўтгач касаллик яна қайталанади.\nУмуртқалараро чуррани профилактикаси.\n• Сувда сузинг, йога билан шуғуллганинг;\n• Даволовчи массаж курсларини олинг;\n• Юрганда бошингиз ва белингизни тик тутинг;\n• Компьютер олдида ўтирганда стулнинг суянчиғига суяниб ўтиринг, оёғингиз ерга тегиб турсин;\n• Ортопедик матрасда ухланг;\n• Чекишни ташланг.\nАвгуст 21, 2017 3949 1 Рукн ТРАВМАТОЛОГИЯ


Жаҳолат дардларидан « Ўзбекистон Халқ Ҳаракати\n18 December 2016 - 6:00\nМасалан, исмимиз Абдулсамад экан, «Абсамат», ҳатто, қишлоқларда «Апсат» дерлар. (Афу буюрулсун, адабдан хориж бўлса-да, адабға даъват этар.)\nОти Ёдгор экан — «Жодигор», Лутфулло экан — «Нутфулло» аталадур. (Астағфурулло!)\nҒалат атамоқ сабаби ила авом котиблар тарафидан қозихона, валаснойхона ҳужжатларинда ва ҳукумат маҳкамаларинда ҳам шул тариқа ғалат ва масхаралик ҳолатинда ёзилур.\nҲатто, шаҳарларда, дўкон ва корхоналарни тепасинда русча ва мусулмоний хат илан «Обдукодир», «Патхулла», «Санатулло» («Санъатулло»), «Обдурахмон» ва мундан ҳам ғалатроқ ёзилиб осилган лавҳалар бордур. Бу ғалатлар бонка ва хазина ва нотариус-мақоволот муҳаррирлиги доиралариғача борар.\nБир замон бу ғалат исмларни тўғри ёзиб маҳкамаға берилса, маҳкамадан тўғрини ғалат деб қайтарарларки, аларни қайтариши тўғридур.\nБу ғалатларни тузатмоғи ва ё дурустларни ғалат қилмоғи учун иш эгасиға, яъни исмни соҳибиға ҳафталар ва ойлар ила югурмоқ лозим келур. Муни-да қўйдук.\nШундай ғалат кета берса, йигирма-ўттуз сана сўнгра халқ янадан авомроқ бўлуб, мусулмон исмлари яна зиёдароқ бузилур.\nДўкон ва корхоналар тепасиндаги унвонлар мундан зиёдароқ ғалат исмларни шомил бўлур. Энди мунга илож, исм қўйганда, исмни маъносини баён қилинмоқ ва кайфияти талаффузни ота-онаға билдурмоқ керак.\nВа алар болани ўзиға ҳам билдурсунлар ва исмларни ёзганда ва чақирганда дуруст атамоқ керак. Ва ҳам «Жўрақул», «Норқул», «Тошмурод», «Болтақул»дек маъносиз исмлар ила болани аталмасун. Балки арабий, туркий, форсий маънолик исмлар ила аталсун…\nАжаби шулки, идорада ғалат ёзилиб келган исмларни тўғри ёзиб юборилса, эгалари рози бўлмайдур.\nИсмлари арабий экан, араб қоидаси бўйинча «алиф» — «лом» ила ёзсанг, шикоят этарлар. Оре, ул бечораларға айб йўқ. Айб жаҳолатга ва мактабсизликға ва руҳонийларни(нг) мусоҳалаларинда, диний ва миллий ишларға диққат этмаганлариндадур.\nИсм тўғрисинда тотор биродарларимизни ҳам баъзи ҳоллари ажойибдур. Масалан, «Айнулло», «Набиюлло», «Руҳулло» деган исмларға учраладурки, бу ҳам бир навъ диққатсизликдур.\n«Ойна» ж„ 1914 йил,


Қашқадарёда вояга етмаган қиз ўз отаси томонидан мунтазам тарзда жинсий зўрлаб келингани аниқланди.\nБу воқеа Қашқадарё вилоятининг Косон туманида рўй берди.\n“Jahon.uz” нинг жиноят иши билан яқиндан таниш бўлган ишончли манбасининг маълум қилишича, Қашқадарё вилояти Косон туманида “Арабхона” МФЙда яшаб келган, тўрт фарзанднинг отаси бўлган 40 ёшли С.А. ўз қизини зўрлаб келгани сабабли эҳтиёт чораси сифатида қамоққа олинган.\n“Отажон тегинманг”, деб қаршилик кўрсатишига қарамасдан унга зўрлик ишлатиб, қизи бақирмаслиги учун ёстиқни унинг юзига босиб зўрлашга эришган.\nЯна бир ҳолатда, - “Агар жойингдан турсанг пичоқни тиқиб оламан”- деб уни ўлдириш билан қўрқитиб, кейин уни жойига қайта ётқизиб олиб, жинсий эҳтиёжини қондириб, такроран ўзининг вояга етмаган қизининг номусига теккан.\nЎз ўрнида қиз отасининг бундай бадбахтлигига жавоб қайтаришга уринган, афсуски, бир сафар отасининг юзига шапалоқ урганда, отаси бирор кишига бу ҳақда айтса, ўзи шарманда бўлишини, онаси билиб қолса, уни ёқиб юборишини айтиб қўрқитиб келган.\n“Jahon.uz” ушбу жиноят иши бўйича журналистик суриштирув ишлари якуни бўйича тез кунда янги материални эълон қилиши қўшимча қилинган.\nКиритилди: 20:37 26.09.2020. Ўқилди: 16551 марта. Фикрлар сони: 0 та.


Байден ўзини эмлаган ҳамшира билан саломлашмоқда\nАҚШнинг сайланган президенти Жо Байденга 21 декабрь куни коронавирус инфекциясига қарши икки дозали вакцинанинг илк дозаси киритилди. Эмлов жараёни телевидение орқали бевосита эфирга узатиб турилди.\nБайден эмловни амалга оширган Делавэр штатидаги клиника ходимларига миннатдорчилик билдирди ҳамда сўнгги ҳафталарда оммавий эмлов кампаниясини йўлга қўйган Дональд Трамп маъмурияти саъй-ҳаракатларини юқори баҳолади.\nАввалроқ АҚШ вице-президенти Майк Пенс ва бошқа қатор сиёсатчилар камералар қаршисида эмловдан ўтганди. Уларнинг барчаси ўз мисолида вакцина хавфсиз эканини кўрсатиш ва америкаликларни эмланишга чақириш ниятида эканини билдирганлар.\nБайден Pfizer корпорацияси препарати билан эмланган, айни пайтда АҚШда одамлар ўз истакларига кўра Moderna ширкати препарати билан ҳам эмланишлари мумкинлиги айтилмоқда.\nБайден бир ой муқаддам 78 ёшга тўлган, тиббиёт ходимлари бундай ёшни коронавирус инфекцияси учун хатар гуруҳига киритган. Одамлар орасида ўзи ҳам ниқобда юрадиган Байден америкаликларнинг барчасини доим эҳтиёт чораларига риоя қилишга чақириб келади.\nҚўшма Штатларда сўнгги пайтларда COVID-19 га чалиниш бўйича кунига 200 мингдан зиёд янги ҳолат қайд этилмоқда. Эпидемия бошидан бери коронавирус юқтириб олган америкаликлар сони 18 миллион нафардан, қурбонлар сони эса 320 минг нафардан ошган.


Камолиддин Беҳзод номидаги Миллий рассомлик ва дизайн институти ҳамда Озарбайжон Aрхитектура ва Санъат институти ўртасида ҳамкорлик меморандуми имзоланди – MRDI\n3 декабр куни Камолиддин Беҳзод номидаги Миллий рассомлик ва дизайн институти ректори Нодирбек Сайфуллаев ҳамда Озарбайжон Фанлар академияси мухбир аъзоси, Санъатшунослик фанлари доктори, профессор Эртеген Саламзаде ўртасида ушрашув бўлиб ўтди. Учрашув якунида Озарбайжон Aрхитектура ва Санъат институти ҳамда Камолиддин Беҳзод номидаги Миллий рассомлик ва дизайн институти ўртасида ҳамкорлик меморандуми имзоланди. Меморандум доирасида ҳамкорликда илмий тадқиқотлар олиб бориш, профессор-ўқитувчиларнинг малакасини ошириш, магистрлар ва докторантлар алмашинувини ва амалиётини ташкил этиш ҳамда илмий мақолалар чоп этиш келишилди. Учрашув сўнгида эсдалик совғалари топширилди.\nШундан сўнг, Камолиддин Беҳзод номидаги Миллий рассомлик ва дизайн институти ректори Нодирбек Сайфуллаев бошчилигидаги делегацияси ҳамда Озарбайжон Архитектура ва Санъат институтида илмий ходимлари ўртасида учрашув бўлиб ўтди. Ушбу учрашувда мазкур институтнинг Aрхитектура ва Таъмиршунослик бўлими, Театр, кино, ва телевидение бўлими ҳамда Маданиятшунослик бўлими ходимлари иштирок этишди.\nИнститут илмий ходимлари билан мулоқот давомида келгусида амалга ошириладиган ишлар режалаштирилди ҳамда тажриба алмашилди.


Ўзбекистонга хиёнат қилган сиёсатчи узоқ йилга қамалди | Azon.uz - Ахборот-таҳлилий портал\n6051 16:30 27.05.2020\nСтратегик ва минтақалараро тадқиқотлар институтининг собиқ директори Рафиқ Сайфулин Ўзбекистонда 12 йилга озодликдан маҳрум этилди. Олдинроқ Ўзбекистон Жиноят кодексининг 157-моддаси ("Давлатга хиёнат", ўн йилдан йигирма йилгача) билан айблов эълон қилингани айтилган эди.\nСайфулиннинг суд жараёни 2020 йил феврал ойида маълум бўлди. У, шунингдек, Давлат хавфсизлик хизмати ва Мудофаа вазирлигининг бир неча ходими давлатга хиёнатда айбланди. Сайфулин 2019 йил июл ойида ҳибсга олинган. Давлатга хиёнат қилишда айбланаётган яна бир судланувчининг исми маълум - бу Ўзбекистон Қуролли Кучлари Бирлашган штабининг собиқ мудири Акбар Ярбабаев. Умуман олганда, оммавий ахборот воситаларига кўра, ўнга яқин одам бу иш бўйича текширувдан ўтган.\nСайфулин ўз меҳнат фаолиятини СССР Давлат хавфсизлик қўмитасида бошлаган. Ўзбекистон мустақилликка эришгач, Вазирлар Маҳкамасининг Прогнозлаш ва статистика бўйича давлат қўмитасида ишлади. Кейинчалик у Ўзбекистон Республикаси Президенти ҳузуридаги Стратегик ва минтақалараро тадқиқотлар институтини бошқарган.\nШу йилнинг март ойида Ўзбекистон Ҳарбий суди республика Мудофаа вазирлиги "Ватанпарвар" газетасининг собиқ ходими Владимир Калошинни хоинликда айбдор деб топди. У Ўзбекистон армиясининг подполковник унвонидан маҳрум қилиниб 12 йилга қамалган.\nЎзбекистон сиёсатчи хиёнат Махсус Қамоқ\nЎзбекистон: коронавирусга чалинган хорижлик вафот этди\n93 16:08 09.07.2020\n75 15:53 09.07.2020\n“Оғир ҳолатдаги, касаллик билан курашиб ётган беморларни кўрсатиш керак”\n226 12:53 09.07.2020\n"Касалликка чалинган одамнинг уйда даволаниши мумкин эмас!"\n316 12:33 09.07.2020\n"Автомобил салонидаги ёлғиз ҳайдовчи ниқобсиз юриши мумкин" деган гап йўқ...ми?\n755 12:20 09.07.2020\nБрифинг: Нега Тошкент шаҳри ва вилояти ўртасида ҳаракат тақиқланмади?\n578 12:17 09.07.2020


ИнтерФУТБОЛ :: Африка учун ҳам экзотика ёки Бурунди миллий термаси ҳақида\nАфрика учун ҳам экзотика ёки Бурунди миллий термаси ҳақида\nПьер-Эмерик Обамеянгдек юлдузни Африка кубогидан мосуво этган Бурунди терма жамоасига назар. Қирғинлик, қашшоқлик ва қолоқлик - Бурунди мамлакати ҳақида гап кетганида, кўпинча шу каби ёқимсиз иборалар тилга олинади. Бурунди термаси эса ҳаттоки, Африка Миллатлар кубоги учун ҳам ҳақиқий экзотика ҳисобланади. Шундай жамоа ўз тарихида илк марта қитъа чемпионати финал босқичига йўл олди. Боз устига, бурундиликлар таркибида Пьер-Эмерик Обамеянгдек голеадори бор Габон миллий жамоасини саралаш довонида қолдириб кетишди. Хуллас, навбатдаги Африка Миллатлар кубоги саралаши ҳам соф сенсациядан холи бўлгани йўқ.\nФуқаролар уруши асорати\nБурунди - Шарқий Африкада жойлашган мўъжаз мамлакат. Танганьика кўли соҳилига туташ давлат охирги вақтларда хабарлар оқимига у қадар кўп тушаётгани йўқ, халқаро можаролар манбаи ўрнида кўрсатилмаяпти. Аммо бу ҳолат Бурундида барчаси тартибга солинганини англатмайди асло. Оддий битта факт: бу мамлакат инсон тараққиёти индекси (БМТнинг ривожланиш дастури учун қабул қилинган расмий термин) бўйича эта жаҳонда 185-ўринда бормоқда. Ушбу рейтингга 189та мамлакат киритилганини ҳисобга олиб, мамлакатдаги умумий ҳолатни тасаввур қилиб олиш мумкин. Бурунди ҳаттоки, уруш домида қолган Сурия ва Яман, иқтисодий-сиёсий можаролардан безиган Ироқ ва Фаластиндан ҳам орқада. Ваҳоланки, ҳозирда мамлакат урушлар гирдобидан чиққан. Лекин Бурунди ўтган асрнинг 90-йиллари фуқаролар урушидан катта жабр кўрган. Ўшанда тутси ва хуту халқлари ўртасида оммавий келишмовчиликлар юзага келганди. Тўғри, уруш оқибатида ҳаётдан кўз юмганлар сони қўшни Руандада ҳалок бўлганлардан анча кам. Аммо талофат кўлами жуда катта, барибир: БМТ маълумотига таянсак, тушунарсиз уруш мамлакатда чамаси 300 минг киши ҳаётига зомин бўлган. Хуллас, геноцид (қирғинлик) факти БМТ томонидан тасдиқланган ва мамлакат ҳудудига халқаро армия олиб кирилган. Ҳа, шу аралашув билан умумий ҳолат ўнгланган бўлсада, жанговар ҳаракатлар асорати ҳали буткул йўқотилмади, маҳаллий шароитда бунга анча вақт керак. 2003 йили жангари гуруҳлардан бири етакчиси президент лавозимини эгаллади ва мамлакатни ҳамон у бошқармоқда.\nБурундида чуқур инқирознинг бошқа аломатлари ҳам бор. Мамлакатни бошқараётган партия - «Демократия ҳимояси учун миллий конгресс» аъзоси халқга «ҳар бир душман бошини олиш ва жасадини дарёга ташлаш» ҳақида видеомурожаат йўллаганидан кейин яна нима дейиш мумкин?\nФутболнинг умумий ҳолати\nБарча соҳаларда оқсаётган мамлакатда футбол инфратузилмаси қандайлигини тасаввурга келтириш унча қийин эмас. Ҳа, Бурунди футболидаги ишларга ҳам сира ҳавас қилиб бўлмайди. Мамлакат миллий жамоаси уй учрашувларини энг йирик шаҳар - Бужумбурдаги «Шаҳзода Луи Рвагасор» стадионида ўтказади. Муҳими, бурундиликлар 22 март куни Габон термасига қарши кечган ўйинни узоқ вақт эсдан чиқармасликлари тайин. Ўша оқшом стадион барча мухлисларни ўз бағрига сиғдиролмади, камтарин жамоа эса 1:1 ҳисобини сақлаб қолиш асносида бўлажак Африка Миллатлар кубоги йўлланмасини қўлга киритди. Табиийки, жафокаш халқ билан лиқ тўлган трибуналар мезбонларга катта мадад берди ва камтарин жамоа аъзолари миллат қаҳрамонларига айланишди. «Арсенал»да тинмай гол ураётган бечора Пьер-Эмерик Обамеянгга эса ачиниш мумкин. У Габон термасини турнирнинг финал раундига олиб чиқиш учун тинмай югурди, жонини жабборга бериб ҳаракат қилди, аммо бундан натижа чиқмади: ўйин бурундиликларни тўлиқ қаноатлантирган ҳисобда тугади. Габонликлар дарвозасини 75-дақиқада нишонга олган Седрик Амиссини ҳам алоҳида мақташ жоиз. Саудия Арабистонининг «Ал-Тавон» клубида ўйнайдиган футболчи тўпга бир тегинишда яхшигина зарба йўллади ва шу гол Бурунди термаси тарихида янги саҳифа очди.\nТарихий натижага эришган жамоанинг аксарият футболчилари бошқа мамлакатлар чемпионатларида тўп суришади. Аниқроқ айтсак, Бурунди термаси таркибида Кения ва Замбия клубларида фаолият юритувчи 3 нафардан ўйинчи бор. Шунингдек, Уммон, Эфиопия, Свазиленд ва ҳаттоки, Руанда чемпионати вакилларини кўриш мумкин. Легионерлар орасида иккиси алоҳида ажралиб туради - Гаэль Бигириман («Хайберниан», Шотландия) ва Саидо Берахино («Сток Сити», Англия). Улардан иккинчиси анча машҳур. Ҳар ҳолда, Саидо АПЛда ўйнаш тажрибасига эга. Дейлик, у мавсум-2014|2015да «Вест Бромвич» учун 14та гол уриб, кенг омма эътиборини қозонганди. Қизиқ, Берахино Бурунди термасида қандай пайдо бўлди? У вақтида Англиянинг турли ёш тоифасидаги терма жамоаларида яхшигина статистика қайд этган - 48та ўйинда 24та гол. Кўпчилик ўша пайт Саидони олдинда ёрқин келажак кутаётганини тахмин қилгани ҳам рост. Бироқ иқтидорли кўринган ҳужумчи кейинчалик бирин-кетин турли ва адоғи йўқ можароларга аралашди. 2016 йилнинг кузида эса ҳаттоки, допинг қабул қилгани учун футболдан ярим йилга четлаштирилди. Англия ўсмирлар ва ёшлар термаларида бинойидек ўйнаган, аммо миллий жамоа либосини бирор марта киймаган Берахино ўшанда барчаси уюштирилганини айтиб, ўзини оқлашга уринганди: «Допинг воситасини билмасдан қабул қилганман. Шунчаки, тунги клубда ичимликка қўшиб қўйишган...». Дисквалификация муддати якунига етгач, Саидо клуб футболида ўта узун голсиз серияга йўлиқди - нақ 2,5 йил давомида рақиблар дарвозасига йўл тополмади. Энг ажарланарлиси, ҳужумчи ўтган йилнинг кузида қандайдир 40-45 кун оралиғида 3 марта оталик бахтини туйди. Тўғрироғи, деярли бир вақтда 3 нафар аёл уни чақалоқ билан сийлади. Охирги можаро эса бир ойча муқаддам кузатилди: Берахино Лондонда эрталабки соат 3да маст ҳолда автомобиль бошқаргани ва суръатни меъёридан оширгани учун ҳисбга олинди. Футболчи ўз хатти-ҳаракатини босқинчи ўғрилар гуруҳи таъқибидан қочиш учун автомобилга мажбуран ўтиргани билан изоҳлади. Лекин полиция зўравонларни топгани йўқ, аксинча, машина ичида маст футболчидан ташқари, бир эркак ва бир аёл бор эди.\nБерахино айни шундай можароли воқеалар таъсиридами, ўтган кузда кутилмаганда, футбол фуқаролигини алмаштирди - инглизлардан воз кечиб, Бурунди термаси либосини кийди. Шу тариқа сентябрь ойидаёқ АФК аъзоси таркибида дебютини нишонлади. Ҳозирга қадар эса 5та ўйинда иштирок этиб, Бурунди термасидаги голлари ҳисобини ҳам очди.\nБурундича қўполлик. Ўтган ёз Бурунди ёшлар терма жамоаси вакилининг битта хатти-ҳаракати тезда бутун дунёга ёйилди. Аниқроғи, Бурунди - Танзания учрашувидан олинган видеолавҳа ижтимоий тармоқларда худди ўткир вирус каби роса «айланди». Видео жангари фильмни эслатиб юборади: бурундилик футболчи рақиб сардорининг нафис финтига жавобан аввалига унинг бошига оёғи билан зарба беради, кейин йиқилган ёш ўйинчини тепкилайди. Бу лавҳа ижтимоий тармоқларда 3 миллион мартача томоша қилинди. Энг қизиғи, ҳакам қоидабузар футболчига қизил бир четда турсин, сариқ карточка ҳам бермаган... Дарвоқе, Африка Миллатлар кубоги финал раундига йўл олган «кичик» жамоалар қаторида Танзания термаси ҳам бор. Демак, бурундиликлар ва танзанияликлар юқори доирада ҳам ўзаро тўқнаш келишлари ҳеч гап эмас.\nҲисоб бўйича 32-Африка Миллатлар кубоги турнири Миср стадионларида ташкиллаштирилади. Муддат: 2019 йил 21 июнь - 19 июль. Амалдаги чемпион - Камерун термаси. Турнирда 3та жамоа дебют қилади - Мадагаскар, Бурунди ва Мавринатия.


Австралияга сафар қилаётган АҚШ президенти Жорж Буш Осиё-Тинч океани минтақаси давлатларини глобал иқлим исиши олдини олиш учун ҳамкорликда ҳаракат қилишга чақирди. АҚШ раҳбари Хитой ва Ҳиндистон каби йирик давлатлар глобал иқлим исиши жараёнини тўхтатиш йўлидаги уринишлардан четда қолмаслиги кераклигини алоҳида таъкидлади.\n“Иқлим ўзгариши муаммоларини ҳал қилмоқчи бўлсангиз, бу ишда ҳамма баробар иштирок этиши керак. Бу муаммони ҳал этиш йўлларини издашда Хитой ва Ҳиндистон каби давлатлар ҳам қатнашиши лозим. Агар Хитой каби давлат фаол иштирок этмаса, ҳамманинг умумий мақсади бўлган иқлим исишининг олдини олишга қаратилган ҳар қандай уриниш кўзланган натижани бермайди ”, – деди Жорж Буш.\nСидней шаҳрида Австралия бош вазири Жон Ҳовард билан учрашувдан кейин ўтказилган матбуот анжуманида Жорж Буш АҚШ Киото протоколидан чиққанига қарамай, ўтган йили мамлакатда атмосферага чиқарилаётган зарарли газлар миқдори камайтирилганини билдирди.\nКеласи ҳафтада Германиянинг Франкфурт шаҳрида автомобиль ишлаб чиқарувчи етакчи ширкатлар атроф-муҳитга зарарли газларни камроқ чиқарувчи янги автомобилларини намойиш қилади.\nАтмосферага кам миқдорда зарарли газ чиқарадиган, яъни ҳам электр, ҳам бензинда юрадиган гибрид моторли автомобиль ишлаб чиқариш бўйича Япония ширкатлари дунёда етакчилик қилмоқда.\nМаълумотларга кўра, Франциянинг PSA Peugeot Citroen, Германиянинг Mercedes Benz ва бошқа ширкатлар шу турдаги янги автомобилларини кўргазмага қўйиши учун яна икки йил вақт керак бўлади. Аммо Европа Иттифоқи келаси йилдан бошлаб автомобиллар атмосферага чиқараётган зарарли газлар миқдорини камайтириш ҳақидаги қонунни амалга тадбиқ этишни режалаштирган. Қонунда 2012 йилга қадар ширкатлар ишлаб чиқарган янги автомобиллар бир километр йўлни босиб ўтганда ҳавога чиқаётган ис гази ўртача 130 граммдан ошмаслиги талаб қилинади.\nСўнгги йилларда дунёда чўл ҳудудларининг кенгайиб бораётгани глобал муаммога айланди. 3 сентябрь куни Мадридда БМТ ҳомийлигида бошланган халқаро анжуман шу муаммога бағишланган. Тадбирдан мақсад чўлланиш жараёнини тўхтатишни назарда тутган 10 йиллик дастур ишлаб чиқишдир.\nБМТ ўтказган тадқиқот натижаларига кўра, ҳозир дунёнинг чўл ҳудудларида қарийб 200 миллион одам яшайди. Сайёрамиз қуруқлигининг 41 фоизини ташкил этувчи суғориладиган ҳудудларда эса дунё аҳолисининг учдан бир қисми, яъни икки миллиарддан ортиқроғи истиқомат қилади.\nБМТ маълумотига кўра, экин майдонларининг чўлга айланиши оқибатида қишлоқ хўжалигига дунё бўйича йилига 65 миллиард доллар миқдорида зарар етмоқда. Шунингдек, очарчилик ва можаролар юз бермоқда, минглаб аҳоли уй-жойини ташлаб бошқа жойга кўчишга мажбур бўлмоқда.\nОлимлар фикрича, яйловлар ва экин майдонларидан меъёрдан ортиқ фойдаланиш, аҳоли зич яшаши ва глобал иқлим ўзгариши ер деградацияси ва саҳролар кенгайишига сабаб бўлаётир. Дунёнинг барча минтақасига ҳос бу муаммо Африканинг Саҳрои кабир ва Марказий Осиё минтақасида жиддий тус олган.\nЭКОСАН халқаро ташкилоти раҳбари Юсуф Шодиметовнинг билдиришича, сўнгги ўн йилликлар мобайнида Марказий Осиё давлатлари, жумладан, Ўзбекистонда ҳам чўлланиш жараёни кузатилмоқда.\n“Чўлланиш муаммосига бағишлаб Мадридда ўтказилаётган анжуманни биз, Марказий Осиё олимлари қўллаб-қувватлаймиз. Шуни айтиш келакки, 21-аср бошига келиб чўлланиш жараёни дунё миқёсида кенгайиб боряпти. Секин-аста, кўзга кўринмайдиган ҳолда йилига бир неча километрга кенгайиб бормоқда. Айниқса, бизнинг минтақамизни оладиган бўлсак, фақат Орол атрофининг ўзида денгизнинг қуриб бориши билан боғлиқ бўлмаган ҳолда чўлланиш жараёни кенгайяпти”, деди Юсуф Шодиметов.\nЎтган ҳафта Венада уюштирилган анжуманда сўзлаган БМТ вакили Иво Де Буа иқлим ўзгариши муаммосига халқаро жамоатчилик муносабати ўзгарганини таъкидлади.\n“Муносабат ўзгарди. Айрим етакчи давлатлар гапни тугатиб, иқлим ўзгариши олдини олиш бўйича сўзлашувлар бошлаш вақти келганини айтмоқда. Бироқ бу гапга ҳамма қўшилмаяпти. Шу боис, БМТ бош котиби 24 сентябрь куни ўтказадиган тадбир бу муаммони ҳал қилишда муҳим рол ўйнайди, деб ўйлайман ”, – деди Де Буа.\n14 сентябрга қадар давом этадиган Мадрид анжуманида салкам 200 та давлатдан икки мингга яқин делегат қатнашмоқда.


Инвестиция – иқтисодиётимиз юраги - Уч илдиз\nАввал иқтисод, деганларидек, бугун ҳар бир инсон жамиятимиз пойдевори ва\nтараққиётида ғоят муҳим ўрин тутувчи инвестиция ҳамда уларни юртимизга кўпроқ жалб этишни такомиллаштириш ҳақида кенгроқ билим ва тасаввурга эга бўлмоғи зарур.\nМирзо Улуғбек номидаги Ўзбекистон Миллий университети профессор-ўқитувчилари тарғибот гуруҳи қатор ташкилотларда, муассасаларда “Хорижий инвестицияларни Ўзбекистон иқтисодиётига жалб этишни такомиллаштириш йўллари” мавзуида маърузалар ўқиб, тингловчиларнинг бу борадаги билим ва малакаларини оширишга хизмат қилмоқдалар.\n“Савдогар” акционерлик-тижорат банкида ўтказилган давра суҳбати ҳам шу мавзуга бағишланди.\nЎзМУ Журналистика факультети доценти, Ўзбекистон Ёзувчилар уюшмаси ҳамда республика Маънавият ва маърифат маркази “Маърифат” тарғиботчилар жамияти аъзоси Тўлқин Эшбек ўз маврузасида хорижий инвестицияларни Ўзбекистон иқтисодиётига жалб этиш истиқболлари ҳақида сўз юритди.\n– Ўзбекистон Республикаси Президенти Шавкат Мирзиёевнинг Парламентга Мурожаатномасида янги – 2019 йилга “Фаол инвестициялар ва ижтимоий ривожланиш йили” деб ном бериш таклиф этилди. Бу 2019 йилда мамлакатимизни ривожлантиришнинг энг муҳим устувор вазифаларидан бири ҳисобланади. Жаҳон тажрибаси шуни кўрсатадики, қайси давлат фаол инвестиция сиёсатини юритган бўлса, ўз иқтисодиётининг барқарор ўсишига эришган,– деди деди маърузачи.–\nИнвестиция – бу иқтисодиёт драйвери, ўзбекча айтганда, иқтисодиётнинг юраги, десак, муболаға бўлмайди. Инвестиция билан бирга турли соҳа ва тармоқларга, ҳудудларга янги технологиялар, илғор тажрибалар, юксак малакали мутахассислар кириб келади, тадбиркорлик жадал ривожланади.\nИнвестицияларни қандай қилиб кўпайтирамиз, ижтимоий муаммоларни қандай ҳал қиламиз, деган саволлар олдимизда кўндаланг бўлиб турибди. Ҳар бир раҳбар – у вазир ёки марказий идора бошлиғи бўладими, депутат ёки сенатор бўладими, компания ёки хўжалик бирлашмаси раиси, вилоят ёки туман ҳокими бўладими – барча-барчамиз бу ишни энг биринчи вазифамиз, деб билишимиз зарур. Биз фақат инвестицияларни фаол жалб қилиш, янги ишлаб чиқариш қувватларини ишга тушириш ҳисобидан иқтисодиётимизни жадал ривожлантиришга эришамиз. Иқтисодиётдаги ижобий натижалар эса ижтимоий соҳада тўпланиб қолган муаммоларни тизимли ҳал этиш имконини яратади.\nИқтисодий ислоҳотлар негизида қуйидаги мақсадлар мужассам:\nИнфляцияни жиловламасдан туриб, макроиқтисодий барқарорликка эришиш мумкин эмас.\nИқтисодиётнинг барқарор ўсиши, биринчи навбатда, етакчи соҳалар ривожига бевосита боғлиқдир. Қайси соҳада юқори қийматга эга маҳсулот яратилса, биз ана шу соҳани биринчи навбатда қўллаб-қувватлаймиз. Шунинг учун иқтисодиёт ривожига жиддий туртки берадиган соҳаларни ривожлантириш стратегиясини ишлаб чиқиш ва амалга оширишимиз лозим.\nИқтисодиётнинг барча соҳаларини рақамли технологиялар асосида янгилашни назарда тутадиган Рақамли иқтисодиёт миллий концепциясини ишлаб чиқишимиз керак. Шу асосда “Рақамли Ўзбекистон-2030” дастурини ҳаётга татбиқ этишимиз зарур. Рақамли иқтисодиёт ялпи ички маҳсулотни камида 30 фоизга ўстириш, коррупцияни кескин камайтириш имконини беради. Нуфузли халқаро ташкилотлар ўтказган таҳлиллар ҳам буни тасдиқламоқда.\nКелгуси йилнинг биринчи чорагида юртимиз тарихида илк марта Ўзбекистоннинг суверен давлат облигацияларини халқаро молия бозорларига чиқарамиз. Бу борада биз “J.P.Morgan”, “Citibank”, “Deutsche Bank” каби етакчи халқаро инвестиция банклари билан ҳамкорлик олиб бормоқдамиз.\nҲукумат ва Марказий банк халқаро молия институтлари кўмагида банк-молия тизимини ривожлантириш бўйича узоқ муддатли стратегия ишлаб чиқиши лозим. Бунда банк тизимига хусусий ва хорижий капитал кириб келиши ҳисобидан биз давлат банклари улушини босқичма-босқич камайтириб борамиз. Бу эса соҳада рақобат муҳитини яхшилашга, тижорат банклари фаолиятини, кредитлаш сифати ва маданиятини ҳар томонлама оширишга хизмат қилади. Шунингдек, молия бозорлари, жумладан, фонд бозорини ривожлантириш ҳам янги иқтисодий шароитда асосий мақсадларимиздан бири бўлиши керак. Янги молиявий инструментларни жорий этиш ва облигациялар чиқариш орқали,банк хизматлари кўламини янада кенгайтириш, илғор ахборот технологиялари асосида банк тизимини ривожлантириш зарур.\nТўртинчидан, фуқароларимиз солиқдан қочиш эмас, уни вақтида тўлашдан манфаатдор бўлиши керак. 2019 йилдан бошлаб жорий этилаётган янги солиқ концепциясининг энг асосий ғояси солиқ юкини камайтириш, содда ва барқарор солиқ тизимини қўллашни кўзда тутади. Шу орқали иқтисодиётимиз рақобатбардошлигини ошириш, тадбиркор ва инвесторлар учун ҳар томонлама қулай муҳит яратишга эришиш мумкин.\nБешинчидан, тадбиркорлик фаолиятини қўллаб-қувватлаш бўйича ишлар жадал давом эттирилади. Буюк аллома Нажмиддин Кубро ҳазратлари “Муваффақиятни – саъй-ҳаракатда, муваффақиятсизликни эса – лоқайдлик ва дангасаликда кўрдим”, деб бежиз айтмаганлар. Ҳақиқатан ҳам, биз фақат фаол тадбиркорлик, тинимсиз меҳнат ва интилиш орқали тараққиётга, фаровон ҳаётга эриша оламиз.\nОлтинчидан, иқтисодиётни бошқаришда давлат аралашувини кескин камайтириш лозим. Бугун мамлакатимизда 603 та акциядорлик жамияти фаолият юритаётган бўлса, уларнинг 486 тасида давлат улуши 52 триллион сўмни ташкил этмоқда.\nСаккизинчидан, иқтисодиётимизни жаҳон бозорига интеграция қилиш ва экспортни қўллаб-қувватлаш устувор вазифадир. Келгуси йили экспорт ҳажмини 30 фоизга ошириб, 18 миллиард долларга етказишни мақсад қилиб қўймоқдамиз. Биз экспортга йўналтирилган иқтисодиётга ўтишимиз, ички бозорда рақобат муҳитини шакллантиришимиз зарур.\nТўққизинчидан, ҳудудларни комплекс ривожлантириш тадбирларини изчил давом эттириш лозим. Иқтисодиётдаги тизимли ўзгаришлар натижасида ялпи ички маҳсулот таркибида саноатнинг улуши жорий йилда 35 фоиздан 37 фоизга ортиши кутилмоқда. Бироқ айрим шаҳар ва туманларда бу ўта муҳим масалага етарлича эътибор берилмаяпти.\nЎнинчидан, қишлоқ хўжалиги соҳасини бошқариш тизимини ислоҳ қилиш, ер ва сув ресурсларидан оқилона фойдаланиш борасидаги илғор технологияларни жорий этиш, озиқ-овқат хавфсизлигини таъминлаш энг муҳим вазифамиздир. Кейинги йилда кластер усулида пахта етиштиришни камида 52 фоизга етказиш учун 48 та пахта-тўқимачилик кластерини ташкил этиш тўғрисида қарор қабул қилинди.\nБиринчидан, аҳоли ўртасида ишсизликни камайтириш, одамлар ва оилаларнинг даромадини ошириш лозим. Бу борада ишсизларни касбга ўқитиш, уларга ҳуқуқий ва бошқа маслаҳатлар бериш ҳамда бошқа ижтимоий ёрдам усулларидан кенг фойдаланиш керак.\nУчинчидан, илм-фан, замонавий ва узлуксиз таълим тизимини янада такомиллаштириш зарур. Халқимизда “таълим ва тарбия бешикдан бошланади” деган ҳикматли бир сўз бор. Фақат маърифат инсонни камолга, жамиятни тараққиётга етаклайди.\nОлий таълим тизимида таҳсил олиш учун тенг имконият яратишга қаратилган ишларни янада кучайтиришимиз зарур. Ўзбекистонда олий ва ўрта махсус таълим масканлари битирувчиларини олий таълим билан қамраб олиш ўтган даврда 9-10 фоиз даражасида бўлиб келаётган эди. Сўнгги икки йилда кўрилган чора-тадбирлар туфайли, биз бу рақамни 15 фоиздан оширишга эришдик. Лекин бу ҳали етарли эмас. Чунки дунёдаги ривожланган давлатлар тажрибасига қарайдиган бўлсак, бу кўрсаткич уларда 60-70 фоизни ташкил этади. Шунинг учун 2019 йилда мамлакатимизда битирувчиларни олий таълим билан қамраб олиш даражасини 20 фоизга етказиш ва келгуси йилларда ошириб бориш – муҳим вазифамиздир.\nТўртинчидан, халқимиз генофондини мустаҳкамлаш мақсадида тиббий хизматлар сифатини яхшилаш ва кўламини кенгайтириш лозим. Мақсадимиз – нафақат касалликни даволаш, балки унинг олдини олишдан иборат.\nМамлакатимиз аҳолисининг қарийб ярмини ташкил этадиган ёшлар билан ишлаш масаласи, бундан буён ҳам энг асосий вазифаларимиздан бири бўлиб қолади. Ёшларни тадбиркорликка кенг жалб этиш, уларнинг бандлигини таъминлаш мақсадида “Ёшлар – келажагимиз” жамғармаси фаолиятини янада кенгайтириш зарур.\nСаккизинчидан, туризмни ривожлантириш, соҳага инвестициялар жалб этиш, кадрлар салоҳиятини ошириш бўйича комплекс чоралар кўришимиз лозим. Бизда туризм кўпинча қадимий шаҳарларимиз, тарихий-маданий ёдгорликлар доирасида чекланиб қолмоқда. Ваҳоланки, мамлакатимизнинг бетакрор табиати, миллий қўриқхоналар, тоғли ҳудудларда туризмни ривожлантириш учун катта салоҳият мавжуд.\nДавлат бошқарув тизимини ислоҳ қилишимиз, илғор давлат менежменти ва “ақлли” бошқарув принципларига босқичма-босқич ўтишимиз лозим. Давлат идоралари халққа хизмат қилиши зарур.\nДавра суҳбатида мазкур банк масъул ходимлари Азиза Раимжонова, Илҳом Азимов ва бошқалар мавзу юзасидан ўз фикр-мулоҳазаларини баён этдилар.\nТингловчиларни бу мавзуда қизиқтирган саволларига атрофлича жавоб берилди.\n“Савдогар” акционерлик-тижорат банки ходимлар билан ишлаш бошқармаси бошлиғи ўринбосари\nNext story Бош прокуратура фаолиятида ошкоралик\nPrevious story Блогерларнинг ишончли ҳимояси


Иккинчи «Фатволар тўплами» китоби нашр қилинди\n6 Декабрь 14:33\nNUR-SULTAN. Kazinform – Алматида бўлиб ўтаётган Қозоғистон мусулмонлари диний бошқармаси Уламолар кенгашининг XXIV мажлисида иккинчи «Фатволар тўплами» китобининг тақдимот маросими бўлиб ўтди, деб хабар беради Kazinform мухбири.\nБошқарма маълумотларига кўра, Уламолар кенгаши ишлаб чиққан, китобхонларга иккинчи маротаба тақдим этилаётган ушбу тўпламда ҳозирги кунда жамиятимизда кўп муҳокама қилинадиган айрим масалаларнинг шаърий ечимлари ва уларнинг фатвоси қамраб олинган. Ушбу китоб диний фаолият олиб бораётган имомларга, таълим-тарбия соҳаси ходимларига ва барча мусулмонларга бағишланган.\nMUFTIYAT нашриёти чоп этган китобнинг маъсул муҳаррири – наиб муфтий Ершат хожи Ағибайўғли. Нашрга ҚМДБ Шаърият ва фатво бўлими мутаҳассислари - Хасан Аманқулов, Бауиржан Абдуалиев, Медет Қурсақовлар тайёрлаган. Китобга Ахборот ва жамиятни ривожлантириш вазирлиги ҳамда ҚМДБ экспертиза комиссиясининг ижобий хулосаси берилган.\nТадбирда наиб муфтий, Уламолар кенгаши котиби, PhD доктори Ершат хожи Оңғаров китобда келтирилган фатволарнинг мусулмонлар маънавий ҳаётидан алоҳида ўрин эгаллашини таъкидлади.\nБош муфтий Серикбай хожи Сатибалдиўғли китобни чоп этишга кўмаклашган ҚМДБ «Зекет» жамғармаси жамоасига, жамғарма директори Талғат Омаровга миннатдорчилик изҳор этди.


Илёс Фозилов. Ватандошлар билан мулоқот (1979) | www.ziyouz.uz\nБош саҳифа МатбуотСовет даври матбуотиИлёс Фозилов. Ватандошлар билан мулоқот (1979)\nМакка сафари хотираси\nВатан меҳри, Ватан муҳаббати!.. Инсон учун Ватандан азиз, Ватандан қимматли, мўътабар нарса борми дунёда?! Ватан тупроғи — кўзларга тўтиё. Бу абадий эътиқод айниқса чет элга сафар қилганингда қалбингни ҳаяжонга солади, Ватан соғинчи бутун борлиғингни қамраб олади. Ана шунда бир маҳаллар турли сабаблар билан ватанидан жудо бўлганлар тақдирига, аҳволига ачиниб кетасан киши. Маккага сафар қилганимизда ана шу туйғуни яна бир бор ҳис этдик.\nМаккага йўли тушганлар одатда у ердаги ватандошларига ҳар хил совға-саломлар, фотосуратлар, хатлар олиб борадилар. Бу совға-саломлар қанчадан-қанча қувончларга, учрашувлар ва суҳбатларга сабаб бўлади. Баъзи бир танишдошларимиз кўпроқ биз билан бирга бўлгилари, нима биландир бизга кўмак бергилари келади. Кўплари ватанга қайтиш орзу-истаклари борлигини ҳам изҳор этадилар. Биз ҳам ҳар сафарги учрашувда очиқ юз, ширин сўз билан муомалада бўламиз…\nБиз Маккага тун ярмида етиб бордик. Буни қарангки, эрталаб нонушта пайтидаёқ ватандошларимиздан беш-олти киши биз турган ҳовлига келишди. Раҳбаримиз Юсуфхон акадан тортиб ҳаммамиз уларни ҳурмат-тавозе билан қарши олдик, юқорига таклиф қилдик. Юсуфхон ака билан Шамсиддинжон мезбонлик қилишди. Дастурхонни безатишга ҳаммамиз ўз ҳиссамизни қўшдик. Патир нон, бўғирсоқ, писта-бодом, майиз, ёнғоқ, асал қўйилди дастурхонга.\n— Азиз дўстлар, қани, дастурхонга марҳамат,— деди Юсуфхон ака. Меҳмонларга ҳар жойдан Тошкент пиёласида чой узатилди.\n— Сизларнинг чойларингиз ҳам ўзгача, ажойиб,— деди меҳмонлардан бири.\n— Чой Самарқандда қадоқланган, марҳамат, ичинглар,-деди кулиб Юсуфхон ака.\n— Қалай, эсон-омон, соғ-саломат келдиларингизми? Эл-юрт, ёру биродарлар тинч-омонми?\n— Раҳмат, ҳаммаларингизга юртимиздан салом келтирдик.\n— Раҳмат, барча дўсту биродарлар омон бўлсинлар,— деди ўтирганлардан бири.— Энди мен бу ерда ўлтирганларни сизларга таништириб қўяй. Аввал ўзимдан бошлаб қўя қолай. Мен Абдураҳмон ҳожи — асли Андижонданман. Ватандан келиб қолганимизга яқин 60 йиллар бўлди. Бу киши Тошпўлат қори — Қўқондан. Хўш, Ҳожи Сиддиқ домла — Марғилондан, Абдухолиқ махсум — Намангандан, Оқилжон тўра — Тошкентдан, Аҳмаджон ҳожи — Самарқанддан. Бу ўзбекларнинг Маккага келиб қолганларига қарийб 50—60 йил бўлган. Биз келган вақтларда йўл қийинчиликлари кўп эди. Туяда келганмиз. Энди у гаплар қаёқда дейсиз. Ҳар ҳолда, унчалик қийналмадингларми?\n— Йўқ, раҳмат, яхши келдик. Фақат ҳаво иссиқроқ экан.\n— Ҳозир қиш мавсуми. Ҳаво иссиқлиги жуда борса 40 даражага етади. Ёзда бўлса 50—55 даражагача чиқади,— деди Аҳмаджон ҳожи,— Маккада қиш бўлмайди, қор, ёмғир ёғмайди. Ҳамма фасллар ёздек ўтади. Биргина Тоиф Шариф деган шаҳар бор. Ўша ерда ҳаво нисбатан салқинроқ бўлади. Шунинг учун кўпчилик муҳожирларимиз Тоиф Шарифда истиқомат қилишади.\nҲожи Сиддиқ домла сўзга аралашди:\n— Бундан бир неча муддат аввал айримларимиз Покистонда, Афғонистонда, Туркияда, Эронда бўлдик, кўпларимиз Ҳиндистонни ҳам кўрдик. Лекин ҳеч қайсисини ўз ватанимизга ўхшата олмадик.\n— Ҳар кимники ўзига, ой кўринар кўзига, деб шуни айтади-да,— деб кулди Абдухолиқ махсум,— Эсимизда бор, юртимизда тўрт фаслни тўлиқ кўрардик… Эҳ… бу ёқларда-чи? Қайда дейсиз, Эҳ, ватан бошқача бўлар экан. Ҳаммамиз ватанни орзу қиламиз. Баъзилар уйланмасдан умр ўтказмоқдалар. Уйлансам, шу ерда қолиб кетаман, деб ўйласалар керак-да.\n— Шунақа дейсизу, тирик жон, Ватанга қайтишнинг иложи бўлавермасдан кетини ўйлар экансиз. Мана бизлар уйландик, бола-чақа орттирдик, мол-дунё топдик. Мундоқ қараганда, камчилик йўқдек. Лекин кўнгил жойида эмас, нимадир муҳим нарса етишмайди. Кўзимиз ватанда, ўсиб-унган жойга не етсин. Киндик қони тўкилган, она сутини эмган жойингни соғинар экансан. Йўл очилсаю қушдек учсак деймиз.\n— Нон берган, туз берган ватанни қўмсаб, бағримиз кабоб бўлди,— деди Оқилжон тўра.— Кишининг ватани бўлмаса кўнгли яйрамас экан. Еганинг ичингга тушмайди. Инсонга бундан ёмон хўрлик йўқ… Ёшликда киши унчалик фарқига бормас экан. Ёшингиз ўтган сари ватансизлик жуда қаттиқ сезилар экан. Ўйлаб-ўйлаб дунёга келганингга ҳам афсусланасан киши. Ҳар бир инсон ўз ватанида яшаши керак эканда… Қизиқ, болаларимиз шу ерда туғилган бўлса ҳам уларни: «Бухоролик» деб аташади. Бу билан бизнинг бегона эканлигимизни пешонамизга тақ этиб ургандек бўлишади…\n— Хафа бўлманглар, юртга келинглар, юрт эшиги сизлар учун ҳамма вақт очиқ,— деди Шамсиддинхон меҳмонларга таскин бериб.— Она юртинг омон бўлса, ранги рўйинг сомон бўлмас, деган ўзбек мақоли бор. Ватанимиз кун сайин гуллаб-яшнаяпти. Турмуш фаровон, Маданият, илм-маърифат, техника, қишлоқ хўжалиги гуллаб боряпти…\nВатандошлардан бири чуқур уҳ тортиб, кўзига ёш олгандек титроқ овозда илова қилди:\n— Мана шу яқин йилларда ақли, илми, обрўси баланд қариндошларимиздан Усмон ҳазрат, Нажмиддинхон тўра, Абдулла домла, Абдусалом ва яна бир қанчалар «Ватан-ватан» деб дунёдан ўтдилар. Армонда кетишди улар. Наманганлик Абдунаби қори бўлса, ўла-ўлгунча «юзим қора бўлди» деб юрди. Чунки она-Ватанда еттита боласини қолдириб келган экан-да…\nЎртага оғир сукунат чўкди.\n— Мен бир нарсага ҳайронман. Бундоқ бориб, юртни кўриб келсаларииг бўлмайдими?— деди Шамсиддинхон жимликни бузиб.— Юртимизга ҳар йили Покистондан, Эрондан, Афғонистондан, Суриядан, Ҳиндистондан, Германиядан, ҳатто Америкадан қардошлар келиб, бир-икки ой дам олиб кетишади. Касал бўлсалар бепул даволаниб ҳам кетадилар…\nСуҳбатимиз охирлай деганда яна янги меҳмонлар келиб қолишди. Аввал келганлар ижозат сўраб, ўринларидан туришди. Совға-саломлар бериб, уларни кузатдик.\nЯнги келган ўзбеклар уч киши эди. Булардан бири менинг эски қадрдон дўстим Тўйчи Али бойвачча эди. Унинг ёнида келганларнинг бири Намангандан, иккинчиси Ўшдан экан. Улар ўз таниш-билишларини суриштиришди, Уларга ҳам совға-саломлар бериб хурсанд қилдик. Тўйчи Али бойвачча мени уйига таклиф этди. Мен: «Ҳожати йўқ, овора бўлманг», деб узр сўрадим. Лекин у сўзида қаттиқ туриб олди. «Сизни келасиз, деб беш-олтита дўсту ёрларимизни айтиб кўйганман. Бунинг устига уйда беморимиз ҳам бор. Сизга кўрсатмоқчи эдик», деди. Йўқ деёлмадим, кечроқ бораман, дедим.\nБизга уй берган Шайх Зайни Кушак аввал ўзининг тўрттала хотинидан бўлган бемор болаларни, кейин ҳажга келган бемор мусофирларни кўрсатди. Беморлар шу қадар кўпки, енгилгина кўздан кечириб ҳам улгуролмайсан. Беморларни бепул кўриб, бепул дори берганим учун касаллар ёғила бошлади.\nТушдан кейин касал ётган айрим ўзбекларнинг уйига олиб кетдилар. Мен улардан: «Нега бу қадар касаллик кўп?» деб сўрадим, «Бизда умуман докторлар етишмайди,— деб жавоб берди улар.— Борларига ҳам ҳар ким етиша олмайди.» Уларнинг айтишича, тиббий ёрдам учун жуда кўп пул талаб қиладилар. Моддий томондан қийналган одамлар жуда кўп, дорилар қиммат. Дорихоналар хусусий кишилар қўлида бўлиб, дориларни истаганча пулга сотадилар. Бир дона аспирин 5 риал туради. Саудия Арабистонида беморлар у ёқда турсин, ҳатто туғилган ва ўлганлар ҳам ҳисобга олинмайди. Бу мамлакатда сил, безгак, трахома, тери касалликлари, тиф, дизентерия йил бўйи учрайди.\nЖаҳон соғлиқни сақлаш ташкилотининг маълумотига кўра, Саудия Арабистонида 1970 йилда 6,8 минг ўринли 47 касалхона (1 минг кишига 0,9 ўрин), 206 диспансер, 303 медицина пункти хизмат қилган. 1969 йилда 1,5 минг врач, (11 минг кишига 1 врач) 353 стоматолог, 594 фармацевт, 2 мингга яқин медицина ҳамшираси ишлаган.\nСаудия Арабистонида врачлар ва фармацевтлар Эр-Риёдда тайёрланади. Бу мамлакатда 7 та медицина билим юрти мавжуд. Давлат бюджетининг 2,9 проценти соғлиқни сақлаш ишларига сарф этилади. Ана шу боисдан бемор ватандошлардан ва зиёратга келувчилардан бир соат ҳам бўшаш мумкин эмас. Беморлар тупроқ бўлиб ёғилади.\nКеч соат 6 ларда аранг бўшаб, Шайх Зайни Кушак ҳовлисига келдим. Кўп ўтмай дўстим Тўйчи Али бойвачча ҳозир бўлди.\nМаккада ҳаво жуда иссиқ. Қуёш нурлари найза бўлиб бошга санчилади гўё. Ҳаво дим, нафас олиш машаққат. Осмон тиниқ, тангадек булут кўринмайди. Осмонда лочинлар чарх уриб учади. Макка кўчалари зиёратчилар билан лиқ тўла. Шов-шувдан қулоқлар том битади, одамлар чумоли бўлиб ўрмалашади. Ҳавонинг иссиғи ва тиқилинчдан қора терга ботиб кетдим. Тилим қақраб айланмай қолди. Одамларни суриб-итариб зўрға бир четга чиқиб олдик. Бошим айланиб, кўзим тиниб ерга ўтириб қолганлигимни ўзим ҳам сезмабман. Дўстим биринчи кўринган машинани тўхтатди. Йўлга тушдик. Қайси кўчага кириб, қайси кўчадан чиққанимни сезмадим. Ниҳоят биз ўтирган машина узоқ юриб, олдига сув сепилган эшик ёнида тўхтади. Эшик олдида ўйнаб юрган болалар мен билан саломлашиб кўришдилар.\n— Булар менинг болаларим,— деди Тўйчи Али бойвачча.\n— Яхши болалар экам, офарин!\nБолалар хурсанд бўлишиб, бизни қуршаганча ҳовлига киришди. Чақирилган меҳмонлар иккинчи қаватда экан. Зинадан кўтарилдик. Ичкарига киришимиз билан мендан олдин келган меҳмонлар гур этиб ўринларидан туришди. Ҳамма билан бирма-бир кўришиб чиқдик, ҳол-аҳвол сўрашдик. Кичикроқ меҳмонхона, қизил гилам тўшалиб, атрофига шоҳи кўрпачалар солинган, пар ёстиқлар қўйилган. Ўртада хонтахта, турли ноз-неъматлар. Қўлга сув қуйилар зкан, мезбон дўстим ўнғайсизлик билан:\n— Жойларимизни зиёратга келувчиларга бериб, меҳмонхонамиз кичиклик қилиб қолди,— деб узр сўради.\n— Зарари йўқ. «Нинадек тор ер, дўстлар билан кенг майдон бўлур, кенг ер душман билан зиндон бўлур», деган ўзбек мақолини эшитмаганмисиз?\n— Тўғри-тўғри,— деб кулишди бошқалар.\n— Раҳмат, доктор, мени хижолатдан чиқардингиз.\n— Қани, дастурхонга марҳамат.\n— Ижозат берсаларинг, меҳмонларни таништириб ўтсам,— деди чой ичиб ўлтирганимизда Тўйчи Али бойвачча ва дастлаб мени таништирди.— Бош меҳмонимиз, менинг ота қадрдоним, ватандошим Илёс ҳожи… Хўш… Булар эса ўзимизнинг шу ердаги ватандошлар; Абдуҳамид Маҳдум — Намангандан, Усмон ҳожи Эшон — Андижондан, Абдукарим ҳожи — Қўқондан, Абдуваҳоб қори — Самарқанддан, Собиржон домла — Марғилондан, Ҳошимбой ҳожи — Бухородан. Бегона одам йўқ. Фақат ватандошлар, тортинмасдан ўлтиринглар.\nМен Тўйчи Али бойваччаникига асал олиб келган эдим. «Ватандан табаррук» деб дастурхонга қўйдим. Меҳмонлар асални мақтаб-мақтаб ея бошлашди.\n— Она юртнинг асали юртнинг ўзидек азиз эди, севиб ейишдик,— деб кулди Абдукарим ҳожи. Асал тамом бўлиши билан товуқ кабоби келтирилди.\n— Қани, товуққа марҳамат,— мулозамат қилди мезбон.\n— Овқатлар етарлик. Қани энди яхши ашуладан бўлса,— деди кимдир Тўйчи Али бойваччага қараб. Тўйчи Али бойвачча магнитофон мурватини буради. Навоий, Лутфий, Огаҳий, Увайсий, Бобир ғазаллари билан айтиладиган рост, дугоҳ, наво, бузрук мақомидан куйлар янграй бошлади. Зебуннисо бегим ғазали билан айтиладиган «Самарқанд ушшоғи» ижро этилаётганда:\n— Шуни бир мириқиб эшитайлиг-а,— деб қолди Абдуваҳоб қори Самарқандий.— Жаҳонга номи кетган Улуғбекнинг ватани — Самарқанд, кўклар билан ўпишган мадрасалар…\nАшула тинглаб ўтирар эканмиз, санъат ва санъаткорлар устида сўз кетди.\n— Ўзбек мақомларини ўзбек халқининг олтин сандиғи, деса бўлади,— Ватанни соғинган чоғларимда шу куйлар билан жоним таскин топгандек бўлади,— деди Тўйчи Али бойвачча.— Хафа бўлган пайтларимда музикадан бошқа дилкаш тополмайман.\n— Яхши, бу мақомлар бу ёқларда ҳам топилиб турар экан,— дедим мен.\n— Э, қаерда дейсиз,— деди Тўйчи Али бойвачча афсус билан.— Мен буларни Истамбулдан олтинга сотиб олиб келганман. Яна мақом ёздириб келиш учун бу йил ҳам Истамбулга, Афғонистонга, Покистонга бориб келмоқчиман. Ҳақиқатан дунёга келиб, нима кўрдик?!.\nЎртадаги суҳбатимиз Абдуҳамид Маҳдумга ёқмасди шекилли, у ижирғаниб ўтирарди. Охири у суҳбатни бошқа томонга бурмоқчи бўлди:\n— Ватанни кўп мақтаяпсизлару,— деди Абдуҳамид Маҳдум,— лекин ҳар хил «миш-мишлар» юради бу ерларда. Тўғри, биз ватандан узоқдамиз. Бироқ юртимиз ҳақидаги мана шу миш-мишларни эшитавериб қулоғимиз битади. Қайси бирисига ишонишингни ҳам билмайсан киши.\n— Қанақа гаплар экан, эшитайлик,— дейишди ўлтирганлар.\n— У ерда, ватандаги одамлар ниҳоятда камбағал эмиш. Кийимлари ночор! Одамлари бошқа миллатлар ҳисобига кўпаярмиш. 70 сўмлик ишга фақат ўзбеклар қабул қилинар эмиш… Умуман шунақа гаплар…\nШу пайт кўпчилик менга кўз ташлади. Мен Абдуҳамид Маҳдумнинг гапларига жавоб айтдим.\n— Дунёда нима кўп, миш-миш кўп. Одам ўз кўзи билан кўрмаганидан кейин миш-мишга ҳам ишониши мумкин. Аслида аҳвол сиз айтганча эмас. Мана, масалан, мен инқилобдан олдин туғилганман. Бир оилада уч ўғил эдик. Орамизда бир дона пахталик чопон бор эди. Зарур бўлган вақтда навбат билан кияр эдик. Инқилобдан кейин, мана, ўқидик, уйландик, оила туздик. Оила бошлиғи бўлганимга 46 йилдан ошди. Мана ҳозир бир ўзимда 7—8 та пальто, 8—9 та костюм, 10—12 жуфт оёқ кийими бор. Бошқаларда ҳам шундай. Эҳтимол 1—2 та кўп ёки кам бўлиши мумкин. Жуда кўпининг кераги ҳам йўқ-ку ўзи!.. Ана энди ўзингиз шундан билаверинг биздаги аҳволни. Ёки сизларда бундан ҳам кўпми?! Маош масаласида ҳам гап очдингиз. Бизда ҳар бир кишининг ўз ихтисоси бўйича оладиган ўртача ойлиги 160 сўмни ташкил этади. Мукофотлар ва бошқа имтиёзларни қўшиб ҳисоблаганда иш ҳақи ойига 212 сўмдан 219 сўмгача етади. Бундан ташқари, касал бўлганлар текин муолажа қилинадилар. Яна бунинг устига касаллик вақти учун ҳам тўла ойлик тўланади. Э-э, айтган билан адо бўлмайди бундай эзгу жиҳатларни. Мабодо, сиз айтгандек камбағал бўлса, қаердан орттириб кассаларга минг-минглаб пул қўйишади?.. Булар фақат бизнинг моддий бойлигимиз. Яна энг керакли маънавий бойлигимизни айтмайсизми? Инсонлик қадр-қийматини айтмайсизми? Мана, фақат 1978 йил ичида СССРда 11 миллион кишининг уй-жой шароити яхшиланди. 1,4 миллион ўқувчига мўлжалланган умумий таълим мактаблари, қарийб 600 минг ўринли мактабгача тарбия муассасалари, 65 минг ўринли касалхоналар, бир сменада 123 минг кишини қабул қиладиган амбулатория, поликлиника муассасалари қурилди. Ҳозирги вақтда мактабларимизда ўн миллионга яқин бола ўқийди. Доимий мактабгача тарбия муассасаларида ўн беш миллионга яқин бола тарбияланмоқда. Илмий ходимлар сони салкам бир ярим миллион кишини ташкил этади. Ўзбекистон Фанлар Академиясида юзга яқин фан доктори, салкам мингта фан номзоди тадқиқот ишлари олиб боряпти. Бутун жумҳуриятимиз бўйича эса, икки юз чамаси илмий-тадқиқот институти мавжуд бўлиб, 16 минг илмий ходим фаолият кўрсатиб турибди.\nҲозир Ўзбекистон олимлари асарларининг учдан бир қисмини чет элдаги илмий муассасалар сотиб олмоқдалар. Академиямизнинг кутубхонаси 39 давлатга 6 мингдан кўп нашрларни юбориб туради. Мана бу — бизнинг маънавий бойлигимиз. Биз айниқса ана шу бойлигимиз билан фахрланамиз.\nБизда миллат ажратиш йўқ. Ҳамма миллатлар ака-укадек иноқ яшайди. Худди бир оиладек, бир-бирлари билан аҳил, иттифоқ. Бизнинг шиоримиз дўстлик, ростгўйлик, поклик, одиллик, камтарлик. Адолатсизлик, текинхўрлик, қаллоблик, кишининг киши томонидан камситилиши бизга бутунлай бегона. Буюк рус ёзувчиси Чехов: «Инсонда ҳамма нарса: юзи ҳам, кийими ҳам, қалби ҳам, фикри ҳам гўзал бўлмоғи лозим», деган эди. Биз ўз ҳаётимизни ана шу сўзларга қиёсласак бўлади. Энди ҳалиги миш-миш тарқатувчиларга келсак, ё улар лақма, ё аламзада, қалби кўр одамларнинг иши бу!\n— Гап тагини гап очади,— деди боядан бери ўйланиб ўтирган Усмон ҳожи ота.— Кейинги Олмон урушида мен Парижда тижорат билан шуғулланар эдим. Гитлер навбати билан Францияга ҳужум бошлади. Бир ярим ой ичида Франция душманга таслим бўлди. Шундан кейин кўп ўтмай улар Советларга уруш бошладилар. Ниҳоят 4 йил давом этган қаттиқ қирғин урушда Гитлер мағлубиятга учради. Фашистлар Парижга яқинлашганда халқ ҳаяжонга тушиб қолади. Ўзига тўқ катта бойлар шошилинч равишда уй-жойларини ташлаб Америкага қоча бошлайдилар. Франциялик машҳур артист Дидро Дени қочиш олдидан хотини, яқин дўстлари ҳамроҳлигида машҳур жарроҳ, профессор Делакруа билан хайрлашиш учун унинг уйига борадилар. Улар профессор Делакруага, бирга кетайлик, деб таклиф қиладилар, Бироқ у очиқ жавоб бермайди. Дидро Дени қочишга ҳозирлик кўриб, охири тун ярмида профессорга телефон қилади: «Биз кетяпмиз, истасангиз, бирга кетайлик», деб илтижо қилади. Бироқ профессор Делакруа жавобни қисқа қилади:\n— Кўзимнинг оқу қораси ёлғиз ўғлим эди, у биринчи жаҳон урушида ҳалок бўлди. То шу кунга қадар, ўғлим ватан учун қурбон бўлган, деб фахрланиб ўзимга таскин бериб келардим. Мана бугун ватанимиз хавф остида қолди. Бу даҳшатли фожиага асло чидай олмайман. Майли, бора беринглар, ватандан ҳам жудо бўлсам, унда менинг нимам қолади?!.\nДидро ноилож трубкани қўйиб қўйди ва пароходда кета туриб дўсти профессор Делакруанинг ўзини-ўзи ўлдирганлиги хабарини газетадан ўқиб, ҳайрон бўлади… Ватанпарварлик шундай бўлади. Шунинг учун мутафақкир шоир Алишер Навоий: «Инсон тирик экан, ўз ватани учун курашмоғи лозим», деган эди. Совет кишилари Ватанни душмандан сақлаб қолиш учун 20 миллиондан ортиқ қаҳрамон ўғил-қизини қурбон берди. Бундай шавкатли Ватанга олқишлар бўлсин. Очиғини айтганда, биз ватандан узоқда бўлдик. Аслида ватанда туриб ватан мудофаасида баравар бир жон бир тан бўлишимиз муқаддас бурчимиз эди. На чора, тақдир экан, биз қўлга қурол олиб душманга қарши курашмаган бўлсак ҳам, хайрихоҳлигимиз билан ватандошлар сафида турдик. Шунга ҳам шукур қиламиз…\nУсмон ҳожи отанинг гапи тугалиши билан Тўйчи Али бойвачча магнитофон қулоғини бураб сегоҳ мақомидан «Адашганман» куйини қўйди. Ўтирганлар бошларини эгиб жим қолдилар. Шу топда Бобурнинг икки сатрини хаёлан ўқидим:\nЎз ерни қўйиб, Ҳинд сори юзландим,\nЁраб, нетайин, не юз қаролиқ бўлди…\nМен шу ондаёқ ўз ватанимни аллақачон соғинганимни ҳис этдим.\nдоцент, Ўзбекистонда хизмат кўрсатган врач\n“Шарқ юлдузи” журнали, 1979 йил 8-сон.\n← Аввалги Аввалги Шукур Холмирзаев (1940-2005)\nКейинги → Кейинги: Дониёр Бегимқулов. Руҳият ранглари ва оҳанглари


“Толибон” Афғонистондаги яна бир йирик шаҳарни эгаллади | Qalampir.uz\n“Толибон” Афғонистондаги яна бир йирик шаҳарни эгаллади\nОлам\t15 Август 09:10 10399\n“Толибон” ҳаракати жангарилари Афғонистоннинг энг катта бешинчи шаҳари Жалолободни эгаллади. Бу ҳақда “Reuters” амалдорларга таяниб, хабар берди.\nМаълумотга кўра, шаҳар раҳбари уни толибларга топширган. Агентликнинг Ғарб ҳавфсизлик хизматидаги манбаси Жалолобод топширилганини тасдиқлаган.Афғонистон пойтахти Қобул ҳукумат назоратида қолаётган сўнгги шаҳар бўлиб турибди.\n“Жалолободда жанг йўқ, чунки ҳоким толибларларга таслим бўлди. “Толибон”га ён бериш тинч аҳоли ҳаётини сақлаб қолишнинг ягона йўли эди”, деган шаҳарда бўлиб турган афғон мансабдори.\nМаҳаллий депутат Аброрулла Муроднинг “Associated Press”га маълум қилишича, оқсоқллар музокарасидан кейин “Толибон” шаҳарга киритилган. Ижтимоий тармоқларда эса толиблар губернатор идорасини эгаллагани акс этган видеолар тарқалган.\nШунингдек, "Толибон" ҳаракати Покистон билан чегарадаги Кунар вилояти маркази Асадобод шаҳрини ҳам ўз назоратига олган. Кунар қамоқхонаси ҳам толиблар қўлига ўтган.\nЖалолобод – Нангархор вилоятининг маркази. Бу шаҳар Aфғонистон шарқида, Покистон билан чегарада жойлашган. Толибон 1996 йилдан 2001 йилгача Жалолобод устидан назоратни сақлаб қолган.\nЭслатиб ўтамиз, кеча, 14 август куни Афғонистон шимолидаги бошқа бир йирик шаҳар Мозори-Шариф ҳам толиблар томонидан эгалланди. Натижада 100 га яқин афғон ҳарбийси ва қочқинлар Ўзбекистонга қочиб ўтди.\n22 Октябрь 14:00 28525\n24 Октябрь 22:45 26180\n23 Октябрь 22:25 21662\n22 Октябрь 22:47 21385\n22 Октябрь 09:22 19740